Herritarren gehiegizko zorpetzetik ihesi — Manu Robles Arangiz Fundazioa\nHerritarren gehiegizko zorpetzetik ihesi\nEkonomia Gizarte-eredua Nazioartea Iritzia\nAzken aldian badirudi Financial Times, The New York Times, The Economist, Der Spiegel, La Vanguardia... bihurtu direla kapitalismoari muga jarri nahi diotenen bozgorailu. Aldiz, badirudi gure politikari eta medioak direla muturreneko ortodoxia neoliberalari, kosta ala kosta, eusteko ahalegin berezia egin ari direnak. Honen adibide, pasa den maiatzaren 5ean Financial Times aldizkariko ekonomia buru den Martin Wolfek idatzitako artikulua. Bertan, azken urteetako krisien eragile aberastasunaren banaketa desorekatua, gutxien esku aberastasunaren metaketa geroz eta handiagoa eta herritarren gehiegizko zorpetzea egiten ditu. Eta egoerari eta kapitalismoari berari irtenbidea emateko beharrezko neurritzat jotzen ditu aberatsenak gehiago ordaintzera behartuko dituen zerga sistema eta herritarrak larritasunik gabe bizi ahal izateko eros-ahalmena hobetu zein zorpetze maila gutxitzea.\n"Aberatsentzat, guztiz ezinezkoa da... aurrezten saiatu diren bezainbeste aurreztea, eta salbatzea merezi duen zerbait salbatzea" Marriner Eccles adierazpena 1933an EABetako Kongresuan.\nZorrak ahulezia sortzen du. Tranpatik nola ihes egin da galdera. Horri erantzuteko, gaurko ekonomia globala zorraren hain menpeko zergatik bihurtu den aztertu behar dugu. Hori ez zen gertatu banku zentralen kapritxoen ondorioz, askok uste duten bezala. Inbertsio aukerekiko aurrezteko gehiegizko desio baten ondorioz gertatu da zorrarekiko menpekotasun hau. Horrek interes tasa errealak ezabatu ditu, eta eskaria zorraren menpe gehiegi jartzea eragin du.\nOraintsuko bi artikuluk erakusten dute zergatik gertatzen den ekonomiaren gelditze gero eta handiago hori, eta zein diren haren ondorioak. 1934 eta 1948 bitartean Estatu Batuetako Erreserba Federaleko presidente izan zen Ecclesen ikuspuntua jasotzen duen artikuluetako batek "aberatsen gehiegizko aurrezkia eta herritarren zorraren igoera" aipatzen ditu. Besteak, "Zorpetutako eskariari" buruz, azaltzen du nola gainzorpetzeak eskaria ahultzen duen eta interes tasak murrizten dituen, atzeraelikatzen den ziklo batean. Bi artikuluen egileen artean, Princetongo Unibertsitateko irakasle Atif Mian eta Chicagoko Unibertsitateko irakasle Amir Sufi daude, zorrari buruz egindako lan bikainagatik ezagunak.\nEcclesek oso garbi esan zuen bezala, desberdintasunak ekonomia ahultzen du, politikariak langabezi handiaren edo gero eta zor handiagoaren arteko hautu madarikatura eramanez. “Gehiegizko aurrezkiari” buruzko dokumentuak bi puntutan azpimarratzen du. Lehena, Ameriketako Estatu Batuetan desberdintasuna handitu izanak, aberatsen %1aren aurrezkiak nabarmen handitzea ekarri duela dio. Baina aurrezpen hori ez da inbertsioaren igoeran islatzen. Are gehiago, inbertsio tasa erortzen aritu da, interes tasa errealak jaitsi arren. Aberatsen aurrezki superabita, herritarren %90aren gero eta zorpetze handiagoak konpentsatu du, edo haien diru sarreren gainetik kontsumitzeak.\n(Grafika1. Zor osoaren bilakaera 14 herrialde aberatsenen BPGaren ehunekoan.)\nAberatsen aurrezkiak estatuko kontu korrontean superabita izatera eraman zezakeen, XIX. mende amaierako Erresuma Batuan bezala. Baina munduko gainerako herrialdeetako aberatsak AEBetako aktiboak pilatzen saiatu dira, eta, ondorioz, defizit iraunkorra sortu dute AEBetako kontu korrontean. Salbuespena finantza krisiaren aurreko urteak izan ziren. Urte horietan higiezinen burbuilak inbertsio pribatua bultzatu baitzuen, nahiz eta ez behar adina. AEB nahiz atzerriko aurrezki metaketa horren erabilera gehien herritarrek eta gobernuak egin dute. Lotura argia dago aberatsen aurrezkiaren eta gutxien dutenen zorpetzearen artean, kredituaren pilaketaren eta zorraren artean, alegia. 1982tik, aberatsen zorpetze garbiaren jaitsierarekin batera, gainerako %90eko zorpetzea handitu da. Horregatik da zentzugabea interes tasa baxuek gutxien dutenei kalte egiten dietela argudiatzea. Gutxien dutenak ez dira hartzekodun garbi nagusiak. Aberatsak dira gutxien dutenen zorraren hartzekodunak, ez bakarrik zuzeneko hartzekodunak, bankuen kredituen bidez, baita inbertsio eta negozioen kapitaleko partaidetzen bidez ere. Herritarren zorra handitzeko eta desberdintasuna handitzeko fenomeno hori ez da soilik Estatu Batuetakoa. Oso zabalduta dago.\n(Grafika 2. Interes-tasa errealen beherakada progresiboa)\nZergatik da garrantzitsua zorraren igoera? David Levyk "Bubble or Nothing" liburuan dio hartzekodunek kreditu handiagoa pilatu ahala ekonomia finantzen gero eta menpekoagoa bihurtzen dela, eta, beraz, ahulagoa. "Eskari zorpetuaren" ideiak, Richard Koo ekonomialari japoniarrak proposatutako "balantzearen atzeraldien" antzeko kontzeptuak, dio zorra handitu ahala, pertsonak gero eta prestatuago daudela maileguan gero eta diru kopuru handiagoak eskatzeko. Ondorioz, interes tasek behera egin behar dute eskaintza eskariarekin orekatzeko eta depresio sakon bat saihesteko. Horrela iritsi gara, baita Covid-19ren aurretik ere, zero interes errealera. Lawrence Summersek "etengabeko geldialdia" deitu duen horretara daraman mekanismo bat da hau.\n(Grafika 3. AEBetako% 1 aberatsenaren aurrezkien eta AEBetan inbertitutako atzerriko kapitalaren bilakaera -AEBetako BPG AEB. 1982 = 100-).\nAEBetan eskaera eta eskaintza globalak orekatzeko joera dute. Baina desberdintasunaren eta aurrezkien gorakadaren antzeko fenomenoak beste ekonomia handi batzuetan ere ikusten dira, Txinan eta Alemanian bereziki. Txinak bere aurrezki soberakina AEBetan inbertitu ohi zituen, baina orain lurraldean bertan xahutzen ditu inbertsio handietan. Alemaniak, aldiz, bere bazkide komertzialak zorra handitzera eraman ditu Eurogunean eta handik kanpo.\n(Grafika 4. BPGren portzentajearen araberako aurrezkiaren bilakaera, AEBetako errenta-banaketaren segmentuen arabera, segmentu aberatsenak dira aurrezkiak gehien handitu dituztenak, eta biztanle gehienak, berriz, gutxitu egin dira).\nOrduan, nola egingo diogu ihes zorraren tranpari? Lehen urrats bat negozioak finantzatzeko, kapitala erabili beharrean zorra erabiltzen bada, pizgarria murriztea da. Hori egiteko modurik zuzenena zerga sistema guztietan kapital bidezko finantzazioa zorraren aurretik lehenestea litzeteke. Era berean, posible da, Mian eta Sufi irakasleek aurreko liburu batean eutsitakoari jarraituz, etxebizitza zor bidez ordaindu beharrean kapital bidez ordaintzera pasatzea. Neurri hauekin batera, Covid-19 krisiaren testuinguruan, aukera ona dugu gobernuek enpresei emandako laguntzak akzioak erosiz konpentsatzeko. Egungo interes-tasa hain baxuekin, gobernuek kapital-funts burujabeak sor ditzakete, oso kostu txikian.\n(Grafika 5. Familien zor garbiaren bilakaera ehunekotan, 1982ko BPGd erreferentzialarekin alderatuta, errenta-banaketaren segmentuen arabera. Estatubatuar aberatsenak zorraren hartzekodun bihurtu dira neurri handiagoan; gainerakoak, berriz, zordun).\nHala ere, horrek ez luke konponduko gero eta handiagoa den zorrarekiko egonkortasun makroekonomikoak duen egungo mendekotasuna. Bi irtenbide posible daude. Lehena da gobernuek mailegua eskatzen jarraitzea. Baina, oso epe luzera, litekeena da horrek ez-ordaintze motaren batera eramatea. Aberatsak, gobernuaren hartzekodun nagusi direnak, kostuen zati handi bat beren gain hartzera behartuta daude, modu batera edo bestera. Irtenbidea aberastasunaren banaketa aldatzea da, eskari iraunkorragoa eta inbertsio sendoagoa sortzeko, herritarren zorpetzea handitu gabe.\n1933an, honako hau ere esan zion Ecclesek Kongresuari: "Gehien dutenen interesengatik … beraien soberakin kopuru nahikoa hartu behar dugu, kontsumitzaileek kontsumitzea eta enpresek irabaziekin jardutea ahalbidetzeko". Hori gertatu zen, neurri batean halabearrez eta beste neurri batean nahita, bigarren mundu gerraren ondoren. Etengabe handitzen ari den herritarren eta gobernuaren zorrak ez dio egonkortasunik emango munduko ekonomiari. Aktiboen prezioen burbuilek ere ez lukete jarraitu behar gure ekonomiarentzat hain garrantzitsuak izaten. Alternatiba erradikalagoak hartu beharko ditugu. Krisi bat une bikaina da norabidea aldatzeko. Has gaitezen oraintxe bertan.\n(Grafika 6. Familien eta gobernuaren zorraren bilakaera, BPGaren ehunekoan, aberastasunaren banaketan% 1 aberatsenaren diru-sarreren partaidetzaren bilakaeraren aldean, 14 herrialde aberatsenetan).\nEgilea: Martin Wolf, Financial Times”eko ekonomia burua. Financial Times-en argitaratua 2020ko maiatzaren 5ean.\nItzultzailearen oharra: jatorrizko testuaren literaltasunaren alde, "the shavings" terminoa "aurrezki" gisa mantentzea erabaki dugu, nahiz eta esamoldeak eduki ideologiko garbian duen eta aurrezki moduan aurkeztu nahi duen ekonomia kapitalistarekiko ikuspegi kritiko batetik kapital-metaketa dena. Gauza bera gertatzen da "less well-off" edo "less rich" bezalako terminoekin, “ez hain aberats” moduan itzuliak, oso aberatsak ez diren %1 edo %10 salbu, biztanleriaren % 99 edo 90 izendatzeko.


- Aurora Mendizabal, Amatiñoko kaletarra — Eibar.ORG | Eibarko peoria\nHemen zaude: Hasiera / Blogak / Amatiño / - Aurora Mendizabal, Amatiñoko kaletarra\nAurora Mendizabal Lete, "Amatiño" baserriko Ciriaco Mendizabal bergararraren alaba, Eibarko kalean jaio zen, 1920ko irailaren 16an. Santa Eufemia egunean jaio zenez, Aurora Eufemia bataiatu zuten. Hiru anai-arrebetatik gazteena (argazkian, Aurora umetan).\nArraten ezkondu zen, 1941ko maiatzaren 23an, Luis Aranberri Mallabiabarrenarekin eta lau seme-alaba izan zituen: Maite (Rosa María Maite), Luis (Luis Alberto), Iñaki (José Ignacio) eta Xabier (Francisco Javier Jesús).\nDonostian hil zen, 1998ko uztailaren 28an, eta bere hiletetan, bilobek esker onez kantatu zioten, beste zenbait bertsoren artean:\nzuk eragin zenizkigun, kezka eta jakinmina\neuskaldun jokamoldeak, kemen ta ahalegina.\nEta, heriotza aurretik hainbat urte luzez Alzheimerra (ikus argazkia) jasan zuenez...\nHeriotza heldu dela, nagusi da gaur tristura\ngaixo luzea izan arren, azkenean negargura\nez da etxean izango, gehiago amama Aurora\nAlzheimerrak jota joan da, ziur atseden-lekura\nGogotan izango dugu, gaztetan zeukan ganora\nsekulako martxa eta, polit askoa itxura\noraingoan aldegin du, berak bai baitaki nora\nsarri esaten dugunez, Donostiatik zerura.\nAurora Mendizabal, gure ama\nHamar urte nituen nik, 1956eko ekainean, batxillerrerako sarrera-etsamina egitera joan nintzenean Gasteiza. Sekula hain urruti joan gabe nengoen eta erabat arrotz egin zitzaidan, are gehiago goizeko 6tan jaiki, trena hartu, Maltzagan transbordoa egin eta Gatzagako maldak astiro-astiro igo eta gero, Landako lautadan barrena Gasteizerantza abiatu ondoren.\nGasteizko Institutua zena Eusko Legebiltzarraren egoitza da gaur egun. Etxetzar berbera. Orain "hemizikloa" dena barruko patioa zen orduan. Zeharo zaharkitua zegoen ordurako eta txixa kiratsa zerien horma-zoko guztiei.\nGogoratzen naiz azterketak ahozkoak izan zirela eta Gramatikako galdera guztiak guztiz erraz eta azkar asko erantzun nituela, betidanik gustatu izan zaidan gaia baitzen. Amaieran, katedratikoak esan zidan:\nBien, Sr.Aranberri Mendizabal. Viene Vd. de Eibar?\n¿Conoce Vd. a Dña. Aurora Mendizabal?\nSí, señor. Es mi... madre.\nPues ya tiene Vd. a quien parecerse... --eta nere belarrira hurbildu eta esan zidan ahopeka--: Zorionak eta eskuminak¡\nGasteiz ez zen, nonbait, nik uste nuen bezain arrotza. Izan ere, Institutu hartan ikusi nik estreinako euskara idatzia egoitza publiko batean. Harbel garauan "izan" aditzaren oraina bost hizkuntzatan zegoen idatzita: EGO SUM, YO SOY, JE SUIS, I AM eta NI NAIZ. Sekulako zirrara egin zidan, naizen nitasunaz orduantxe jabetu nintzen inoiz baino nabarmenago.\nGasteizen ustekabean euskaraz egin zidan katedratiko hura, gero jakin ahal izan nuenez, Odon Apraiz zen, Arabako euskal patriarka eta zenbait urte geroago Ohorezko Euskaltzain izendatuko zutena.\nEz, Odon Apraizek ez zuen nere ama ahazteko. Gerraurrean egona zen maisu Eibarko Institutuan eta ikasleen artean Aurorita Mendizabal zen, segurutik, argienetakoa. Argiegia behar bada. Eta bere buruaren jabe. Erabat aurreratua makinatxo bat gauzatan (goiko argazkian, arraunean Donostian; albokoan, Charleston modako jantzita eta, beherago, Nieves ahizparekin).\nIzan ere, Apraiz katedratikoak "sobresaliente"tzat kalifikatu zuen Auroritaren literatura-etsamina eta neskatilak, poztu eta eskertu beharrean, Ohorezko Matrikula aldarrikatu zuen, eta baita bigarren azterketa eskatu, egin eta lortu ere. Horra zergatik Odon Apraiz katedratiko jaun txit agurgarriak ez zuen sekula gehiago Eibarko Aurorita ahaztu.\nNik beti gogoratuko dut gure ama zena irakurtzen. Orduak eta orduak botatzen zituen liburuak irakurtzen, zernahi irakurtzen. Irakurle amorratua zen. Ez omen zegoen liburu txarrik. Denek omen zuten zer irakatsirik. Denotan, baita txarrenean ere, omen zegoen zer ikasirik. Nik txikitandik ikasi nuen liburu artean bizi izaten eta laster asko konturatu nintzen nere etxean beste edozein lagunen etxean baino liburu gehiago eta hobeak zeudela.\nGure amari esker irakurri nituen nik ez bakarrik Salgariren abentura-liburuak, baita Pio Barojaren nobelak, Piarres Lartzabalen antzerkiak, Jose Antonio Loidiren Amabost egun Urgainen, Knut Hamsun-en Hambre edota Edmund Hillaryren Ascension al Everest ere.\nLibururik ez zen sekula falta izan gure etxean. Hogeitaka aletako enziklopediak, zoologia albumak, arte-kritikak, literatura-antologiak eta historia-sortak. Etxez etxe jardun ohi zuten liburu-saltzaileek ondotxo ezagutzen zuten gure etxea. Gure ate hura emankorra zen nonbait, beti baitzegoen norbait ate-joka, liburu-eskaintzan, bere onenak azaltzen. Eskuineko argazkian, Iñaki anaia, ama eta hirurok, liburutan.\nAldi berean, argitalpenen harpidetza gure eguneroko bizimoduaren parte zen: Vida Vasca, Jakin, Karmel, Aunamendi, Auspoa, Kuliska Sorta, Zeruko Argia, San Antonio de Padua, Jaunaren Deia... zer ez ote zen gero gure etxean jasoten¡ Eta ez ama irakurle amorratu zelako bakarrik, baita ere aitak euskal harpidetzak egitea derrigorrezkotzat, ia erritotzat, jotzen zuelako.\nEuskara, sukaldeko harbelean\nEuskara landu beharra ere gure eguneroko kulturaren parte zen. Arantzazuko Amaren Egutegiaren egunean eguneango orria egunero zen aipagai gurean, goizean goizo, gosari orduan (denok elkarrekin gosaltzen genuen, bazkari eta afari otorduen pareko). Eta, aipatu ezezik, baita apuntatu ere. Sukaldeko horman esekita zegoen harbelean hitz ezezagunak, berriak edo ikasi beharrekoak idazten ziren.\nAitak ez zuen amaren irakurzaletasunik eta ardo-boteilen artean ezkutuko apaletan gordetzen zituen banaka batzuk baino ez zituen irakurtzen: Jose Antonio Agirreren Entre la libertad y la revolución, Juan de Iturralderen El catolicismo y la Cruzada de Franco eta era horretakoak. Hala ere, euskera-kontuetan ama baino askoz ere zorrotzagoa zen.\nBehin, otorduan, denok elkarrekin bazkaltzen ari ginela, aitak ardoa zerbitzeari ekin zion amaren edalontzi gainean. Halakoren batean amak:\nBasta... --eta aitak jaramonik egin gabe jarraitu.\nBasta... basta¡ -- eta aitak ezta entzun ere.\nHorra non edalontziak ardoz gainezka egiten duen, goitik beherako jarioak mantela gorritzen duen eta amak, bat-batean:\nNahikua, gizon, nahikua¡\nGure aita zenak radikal ospea zuen. Nere eskola-lagunek hanka egiten zuten berarekin topo egiten genuenean kalean eta atari bereko bizilagunek nahiago izaten zuten eskailera-buruan harekin ez elkartzea, euskeraz baino ez baitzien hitzegiten, jakin ala ez.\nNi soldadutza egitera Madrilera joan nintzen "voluntario" 18 urterekin (albait lehen lanean hasi ahal izateko gero) eta astero astero bi eskutiz idazten nizkien etxekoei. Bata, aitari, labur samarra eta kostata, baina beti euskeraz. Bestea, dezente luzeago, amari, eskolako jarioaz erraztasun haundiz, beti erderaz, hasierako eta amaierako agurrak edo izan ezik. Erantzunak ere ildo beretik jasotzen nituen. Aitak euskeraz, labur, kostata, makinaz idatzitako hamabost lerro labur baino ez, baina euskeraz. Amak berriz, kontu-kontari, sekulako emariaz, baina erderaz. Garbi dago irakurzaletasuna batez ere amari (argazkian, Elgoibarko Morkaiko gainean, aurreko hiruren artean, erdikoa) zor diogun bezala, euskaltzaletasuna aitari zor diogula, gure etxean behintzat .\nFeminista eta moderna\nBeti ezagutu nuen nik gure ama emakume polit, dotore, ireki, feminista eta moderna. Bai era eta moldeetan eta baita jarreretan ere. Eskola askorik izan ez zuen arren, 14 urte zituela 1936ko gerra hasi baitzen, ezpalez behintzat intelektuala izan zen erabat. Zinea eta antzerkia gustuko zituen, telebista sekulako asmakizun baliagarritzat jo zuen, eta hitzegiten zein eztabaidatzen benetan iaioa genuen. Dekorazioan artista hutsa zen (haren eskaparateek aho zabalik utzi zituzten 1950 eta 1960 hamarkadetako eibartarrak) eta marrazten zein margotzen benetan berezko ona eta eskuaren jabe (argazkian, Deban, 1941 urtean).\nEdozer egiteko erraztasun ikaragarria zuen, irudimen-aberatsa, buru argia eta guztiz metodika. Gaztelaniazko aditzak buruz ikasteko sistema "espaziala" erakutsi zidan: Ezkerrean, goian, Presente de Indicativo; eskuinean, Preterito Perfecto; lehenengoaren azpian Preterito Imperfecto, ondoren... Sistemak ez zuen, behar bada, gramatikarekin zer ikusirik baina bai nolabaiteko metodologiarekin. Kontua da, 50 urte geroago ere gogotan dudala.\nZoritxarrez ez zuen goi-ikasketarik egiterik izan eta urte latzak tokatu zitzaizkion gazte-denboran. Lehen argumentazio feminista berari entzun nion. Segurutik, behar baino 40 urte lehenago jaio zen.\nArgazkian, Aurora Mendizabal gure amaren ezkondu aurreko "despedidia". Bera erdi-erdian eserita. Bere aurrean, lurrean, ezkerretik eskuinera, Nieves ahizpa, Kontxa Urzelai Lete lehengusina eta beronen koinata, Angeles Etxabe, Luis Urzelai Leteren emaztea.\n"Margola"ko dendan elkar ezagutu\nEz dut nik uste nere gurasoek gerra (1936-1939) aurretik elkar ezagutu zutenik. Nahiz eta orduan Eibarrek 9.000 biztanle baino ez izan, ez zen batere erraza elkarren berri jakitea, gerra hasi zenean aitak 28 urte baitzituen, ama 16 kunplitzear zegoen nerabea baino ez zen bitartean. Argazkian, gerra aurreko lagun taldea, Arrateko bidean. Eserita, lehena eskuinetik, Aurora Mendizabal gure ama.\nBehar bada, Luis gizonezko samarrak Aurora neskatila ez ezagutu arren, Aurora gazteak Margolako Luis "tintorerua" ezagutzen zuen segurutik, behin baino gehiagotan joan behar izan zuen-eta tintoreriara etxeko zenbait arropa garbitze aldera eramaten.\nIzan ere, gure ama zenak ez zuen bere bizitza guztian zehar inoiz ahaztu horrelako batean pasatu behar izan zuen lotsa. Nonbait tintoreriara joan zen behin, bere aitaren berokia erabat askatu eta kolorez aldatzeko, tindatzeko. Aldaketa hauek guztiz normalak ziren 1970ra arte. Nik neuk ezagutu izan nuen bertan lan egindako garaian (1963-1979) eta zer esanik ez aurrekoetan. Jantziak artilezkoak edo kotoizkoak eta orain baino zindoagoak izateaz gainera, premiak ere handiagoak ziren eta, senitartekoen artean, erabat ohikoa zen aitaren edo amaren beroki edo traje zaharraz seme-alaba nagusiei egokitzea eta, ondoren, txiki egin ahala, hurrengo anai-arreba gaztetxoagoei pasatzea. Giro honetan joan zen Aurorita gaztea Margola tintoreriara bere aitaren berokia zatika askatua zuela, kolorez aldatu eta gero bere neurrietara egokitzeko asmotan.\nLuis tintoreroak tela multzo hura eskutan hartu eta berari zegozkionak egin eta isildu beharrean, neskatilaren apaltasuna sumatu eta bere burua gizonezko heldutzat zuen harrokeriaz esan zion:\nOrduan... zure aittan abrigu zaharraz traje barrixa ein bihar detsue...?\nAmak ez zuen sekula gogoratu zer erantzun ote zion kaiku harroputz astakirten hari baina ez zion geroztik pasatutako lotsa hura inoiz barkatu.\nBarkatu ez, baina bai, ostera, berarekin ezkondu. Nonbait "tintorerua" ez zen munduko diplomatikorik handiena baina grazia ezkuturen bat izan bazuen. Ezkontza Arraten izan zen, 1941eko maiatzaren 23an eta hantxe bildu ziren, estreinako, Ciriaco Mendizabal eta Venanzia Aranberriren altzopeko hogeitaka eibartar. Bergara eta Elgoibar, "Amatiño" eta "Andikao", atzean geratzen ziren.\nLuis Aranberri eta Aurora Mendizabal senar-emazteek lau seme-alaba izan zituzten: Maite (1942), Luis (1945), Iñaki (1943) eta Xabier (1955).\nArgazkian, Luis eta Maite, 1955 urte inguruan, Usartzan.\nIñakiren lehen Jaunartze eguneko oroigarria, 1955an.\nGure ama, Aurora Mendizabal, Xabierrek urtebete edo zuela, 1956an, Getarian.


ENPATIKONOMIA: Ingurukoei entzun, guztiok irabazteko\nEGUNA 2018ko Urriak 18, osteguna | ORDUTEGIA 09:45 - 14:00\nLEKUA Tknika, Lanbide Heziketaren berrikuntza eta ikerkuntza zentroan - Errenteria\nDena delako enpresa, lantegi edo lanlekua ez da inola ere gune edo kapsula itxi eta isolatua. Lantegiak ez dira ezerezetik bat-batean leku jakin batean sortutako elementu arrotzak, ez lukete hala izan behar behintzat. Lantegia bere inguruari zor zaio, hein handi batean, bere inguru hurbilean txertatuta dago, nahi ala ez. Hortxe egoteak berak, salgai edo produktuak urruti saltzen baditu ere, eragina du, eta ez txikia, inguruko naturan eta inguruko jendartean. Eragin txikiena hasten den unetik bere inguru hurbilarekiko errespetu osoko jokabidea dagokio, gutxienik, enpresari.\nHoriek horrela, enpresa aurreratua izateko, irabazi ekonomikoei ez ezik, eragin eremuko komunitatearen garapenari ere erreparatu behar zaio. Enpresa aurreratuek jendartearekiko konpromisoa dute iparretako bat, jokabide horrek enpresaren iraunkortasunari ere laguntzen diolako.\nBide horretan ingurumenak, berdintasun politikak, lana eta familia orekatzeko kontziliazio neurriak, bertako hizkuntza eta kulturarekiko begirunea edota gertuko jendartearekiko zein garapen bidean dauden herrialdeekiko konpromisoak enpresa gehienetan bere lekua aurkitzen ari dira. Horiexek dira, besteak beste, gaurko eta biharko enpresa arrakastatsuek gainditu beharreko erronkak.\nJardunaldi honetan enpresen ardura soziala osatzen duten faktoreak eta hauen baitan hizkuntzen kudeaketa egokiak betetzen duen papera aztertuko dugu, adibide eta esperientzia konkretuen berri izango dugu. Horrez gain, gure eskualdean nahiz eskualdetik kanpora zabaltzen ari diren joerak eta lantzen ari diren planak ere ezagutuko ditugu.\nJoera berritzaile hauek Oarsoaldeko gero eta enpresa gehiagoren agendan txertatzeak berebiziko garrantzia du bertako espazio sozio-ekonomikoa eguneratu eta indartzeko. Jardunaldi hauen helburua da, halaber, arduraz jokatzen duten enpresen ikusgarritasuna areagotzea eta haien arteko elkarlana sustatzea da.\n09:45 - 10:00 Hasiera\nOngi etorri kafea\nHizlariak: Julen Mendoza (Errenteriako alkatea) eta Iñaki Mujika Aizpurua (Tknikako zuzendari exekutiboa)\n10:10 - 10:50 Hitzaldia\nHizlaria: Arantza Acha de la Presa\n10:50 - 11:30 Hitzaldia\nGutxi garatu da hizkuntz aniztasunaren gaia enpresetako kudeaketa eredu eta estandarretan. Batzuetan inkoherentzia handiak daude enpresen estrategien eta hizkuntz politika inplizituen artean. Erantzukizun sozialaren ikuspegiak aukera berriak zabaltzen ditu enpresen hizkuntz politikak berraztertzeko eta egokitzeko, lehiakortasunaren eta interes taldeen onerako izan daitezen.\nHizlaria: Karmelo Ayesta Sagarduy\nEngaiatu metodologia Errenterian.\nEngaiatu metodologia Errenteriako enpresa txiki eta merkataritza-establezimenduek ingurunea eraldatzeko duten ahalmena neurtzeko eta balioan jartzeko garatu da.\nHizlaria: Aitziber Salaberria Arregi\n12:55 - 13:35 Hitzaldia\nHizlaria: Garikoitz Agote Alberro\n13:55 - 14:00 Itxiera\nBiologian lizentziatua da (EHU) eta Landa-garapenean masterra egina du (Kent unibertsitatean). Urteak eman ditu UNESCOk Asian eta Ozeano barean dituen egitasmoetan lan egiten. Gaur egun, UNESCO Etxeko zuzendaria da.\nIngeniaritza ikasi zuen (Bilboko Goi Eskola Teknikoan) eta automobilgintzako zenbait enpresentzat lan egin du, Euskal Herriaz gain, Ameriketako Estatu Batuetan, Frantzian, Alemanian eta Erresuma Batuan. Hiznet (Hizkuntza plangintzarako graduondoko ikasketak) egin ondoren, Euskal Kulturgintzaren Transmisioa aditu-titulua egin zuen eta Goza daiteke gehiago. Euskaldun baten hizkuntza-bidaia liburu argitaratu zuen.\nPublizitate eta Harreman Publikoetan lizentziatua da. Euskara Teknikaria da Elhuyarren, 2005az geroztik eta administrazio publikoko zein enpresetako euskara-planetan eskarmentu handia du. Gaur egun, besteren artean, CAFeko, Arrasateko San Juan de Dios Ospitaleko, JMAko edota Oronako euskara-planetako arduraduna da. Engaiatu metodologiaren garapenean aritu da.\nEkonomia eta Enpresa Zientzietan lizentziatua eta MBA Executive (Mondragon Unibertsitatea). Ikertalden lan egin ondoren, ADEGIko Antolakuntza eta Kanpo Harremanetarako Zuzendaria izan zen eta CICtourGUNEren Korporazio Garapeneko Zuzendaria. Gaur egun, Gipuzkoako Foru Aldundiko Ekonomia sustapeneko zuzendari nagusia da.


Udala: Zure zerbitzura > Herritarren partehartzea > Alkatea auzoetan : Santiago # Hasiera # Itzuli\nSesión realizada el 2013/10/23\nHIRI MANTENTZEA ETA LOREZAINTZA\nAuzoko arbola guztiak urtero kimatzea eskatzen da, bereziki platanoak, zomorro eta zikinkeria arazoak sortzen dituztelako.\nJunkal kalean, Izaga kalearen ertzean, oso arbola handiak daude eta etxebizitzei enbarazu egiten die. Horiek kimatzeko eskatzen da.\nNafarroa hiribideko ezkien goi-adarrak kimatzea, gutxienez Arbelaiz jauregiaren parean daudenak, argi guztia kentzen baitiete inguruko etxebizitzei .\nKasuistika guztia aztertuko da, eta 2013-2014ko Arboladia Kudeatzeko Planean sartuko da.\nGaur egun, duen konfigurazioa dela eta, Santiagoko lerroan urtean behineko kimatze lana egiten da, eta 2014ko urtarrilean egin da lan hori.\nEra berean, jarduketa egin da 2014ko urtarrilean Salis hiribidean eta Junkal kalea Izaga kalearekin elkartzen den tokian, eta moztu dira arazo gehien eragiten dituzten adarrak.\nNolanahi ere, Arboladia Kudeatzeko 2013-2014 Planak aipatutako arboladia kontserbatzeko kontuan izan beharreko jarraibideak biltzen duena beteko da.\nBidegorriko “erdibitzaileko” parterreak gehiago zaintzea (bidegorria eta oinezkoen ibilbidea zatitzen duen zuhaixka).\nBidegorria hobetzeko eta asfaltatzeko lan osagarria.\nZuhaixka berriak jarri dira aipatutako erdibitzailean 2014ko urtarrilean.\nAipatutako bidegorriak behar dituen konponketa puntualak egingo ditu Hiriko Mantentze departamentuak.\nSantiago kaleko haur-parke txikia zabaltzeko eta hobetzeko proposamenak.\nParkea konpondu eta hobetzea, baina ez zabaldu; izan ere, auzoko jaiak ospatzeko eta beste jarduera batzuk egiteko gune garrantzitsuak baldintzatzen ditu.\n2014ko urtarrilean egina.\nIstillaga plazan haur-parke bat jartzea.\nEz da egokia. Istillagako gunea pilota eta baloi jokoetarako gunea da.\nAdierazi da Istillagako egurrezko zubia oso hondatuta dagoela eta ondo konpondu beharra dagoela. Konponketa partzial bat egin berri da, baina ez da nahikoa, eta behin betiko jarduketa bat eskatzen da.\nHobetzeko jarduketa oso bat egitea, irristadurak saihesteko.\nEz irristatzeko tratamendu lanak egin dira.\nOsinbiribileko parkeko Ingurabidearen paraleloan dagoen ibilbideko argiteria hobetzea.\nEzin da egin. Elektrizitatearen azpiegituran inbertsio handia egin beharra dago, eta, gainera, ez dator bat alde hartako ingurumena zaintzeko irizpideekin.\nKexa agertu dute, Santiago kaleko oinezkoen bidean farola bat jartzeagatik, barne-patiorik ez daukaten etxebizitzetako arroparen esekitokia dagoen tokian.\nBeharrezkoa ikusten da farola hori jartzea, argiteria publikoa behar duen pasagune bat baita.\nAixin Zolua kaleko kanalaren ondoan dauden farolen luminariak aldatzea berriak jarriz, kanalaren bestaldean, Dunboan egin den bezala.\nArgi berriek askoz ere gehiago argitzen dute, eta argi zuriagoa da; Aixin Zoluan dauden farolek, berriz, argi eskasagoa eta horiagoa daukate.\nProposamena jaso da 2015ko aurrekontuaren barruan sartuko ote den aztertzeko.\nSantiago kalean, zumardiko iturria kentzea eskatzen da. Umeentzako arriskutsua dela esan dute, eta asko kostatzen dela garbitzea eta mantentzea, eta garai batean auzoko jaietan aprobetxatzen zen lekua delako.\nAuzoko elementu berezia da, eta ez da ulertzen inongo arriskurik sor dezakeenik.\nKexa adierazi dute, bidegorriaren sarreran zegoen WC publikoa eramateagatik. Beste bat jartzeko eskatu dute.\nWC publiko berri bat jartzea garestia da, eta lekualdaketa eraginkortasun-irizpideekin egin da, egiaztatu baita kokaleku berrian askoz ere gehiago erabiltzen dela.\nJunkal kalean, tunelaren ondoko inguruan, egoera txarrean daude espaloiak eta berritu egin beharko lirateke.\nAipatutako espaloia konpontzeko lanak egin ditu Hiria Mantentzeko Udal Brigadak.\nEz dago aurrekonturik espaloi hori erabat birmoldatzeko .\nOsinbiribileko parkeko eserlekuen gunean, txintxorraren ordez zoru trinkoagoa jartzea.\nIngurumen-irizpideen arabera, ez litzateke zementurik edo aglomeraturik erabili behar gune horretan.\nBidegorriko ibilbidearen hasieran desagertu den eserleku bat ordeztea.\nEserlekua berriro jarri du Hiria Mantentzeko Udal Brigadak.\nJunkal kaletik plaza txikira hormaren ondoan igotzen den eskaileran baranda bat jartzea.\nAdierazitako tokian badaude eskudelak. Nolanahi ere, agindua eman zaio Hiria Mantentzeko Udal Brigadari aipatutako toki horretan eskudel bat jartzeko Junkaleko plazatxoaren eta Nafarroako ibilbidearen arteko eskaileretan, lehen eskudelik ez zegoen tokian. Gainera, eskubanda bat instalatu da Junkal kaleko sarbidean, Nafarroako hiribiderako norantzan. .\nJunkal kaleko espaloietan harria ildokatzea, irristatzeko arriskua daudenetan, istripuak saihesteko.\nAgindua eman zaio Hiria Mantentzeko Udal Brigadari lan horiek arrisku handiena duten tokietan egiteko.\nOiasso Museoaren parean, hutsune arriskutsu bat geratzen da parterrearen eta kantineraren estatuaren parean jarritako 3 fokuetako bakoitzaren artean.\nKostorbe Alde kalean sasiak garbitzea.\nUdaleko eskumenekoa den tokian egin da kimatze lana, 2014ko urtarrilean.\nErrepidearen (saihesbidea) ezpondaren mantentze lanak Gipuzkoako Foru Aldundiaren eskumenekoak dira.\nBere garaian aurkeztu eta ukatutako eskaera berriz egiten da, Salis hiribideko 13. atarira sartzeko espaloian arrapala bat egite aldera. Orduan atari horretan bizi zen desgaitu batentzako eskatu zen. Ukoaren arrazoia izan zen oztopo horren arazoa ematen duela espaloian, eta atariaren barnealdean egin beharko litzatekeela.\nOztopo bat izango litzateke bide publikoan, eta arriskua ere sor lezake. Horrelako irtenbideak edo egokitzapenak komunitatearen barruan egin behar dira, ez bide publikoan.\nErromes plazaren egoeraz galdetu dute; izan ere, hasiera batean, erabilera publikoko pribatua da, eta, beraz, haren mantentzea jabeen komunitateari dagokio. Ez da bidezkoa ikusten hura gozatzen duten herritar askok sortzen duten gastuak hangi bizilagunei bakarrik eragitea.\nMantentze-egoerak legez horrela izan behar du, komunitatearen garaje pribatuak baitaude plaza azpian.\nMotoekin arazoak, Santiago kaleko espaloietan.\nEzarri berri den mototarako aparkalekurako gordetako gunearekin saihestu behar da arazo hori.\nKexa agertu dute, Iparralde hiribidean Txingudi Ikastolako autobusentzako geltokiaren egoeragatik. Erabiltzaileek eguraldiaren gorabeherak jasan behar dituzte, markesinarik ez dagoelako..\nEz da egokia, eskatutako geltokia delako. Aztertzen ari den Irun-Hendaia linea bat ezartzen bada, aztertu egingo da .\nSTOP seinale bat edo abiadura murriztekoak jartzea Salis hiribidearen sarreran. Gernikako Arbolako parketik datozen ibilgailuek gehiegizko abiaduran zirkulatzen dute batzuetan, eta oinezkoen pasabidea babestu beharra dago.\nPibotak jartzea aztertuko da, gaizki aparkatutako autoek ikuspena gutxitzea saihesteko.\nKexa adierazi dute, Santiagoko kaleko 41aren parean dagoen abiadura murriztekoarengatik; zarata handia sortzen du, bereziki garbiketako kamioiak igarotzen direnean\nMurriztaile hori ez da gomazko edo metalezko elementu bat, baizik eta zebra-bide igo bat, asfaltuan eta espaloiaren mailan. Ibilgailuak igarotzerakoan zarata txikiena sortzen duen murriztaile-mota da, eta bere funtzioa garrantzitsua da leku horretan. Beste murriztaile-mota bat jartzea garestia izango litzateke, eta ez dago justifikatuta.\nSalis hiribidea Santiago kalearekin oinezkoentzako pasabide baten bidez komunikatzeko aukera planteatu dute.\nIdeia interesgarria da, baina gauzatzen zaila, jabetza pribatuko lurrak baitira.\nOinezkoentzako pasabidea ez dago seinaleztatuta Junkal kaleko elizaren parean. Ibilgailuak ez dira erraz gelditzen. Mantsotzeko elementuren bat jartzea proposatzen da.\nHarrizko zoladuraren gaineko oinezkoen pasabidea moduren batean markatzeko aukera aztertuko da.\nAgindua eman zaio Hiria Mantentzeko Udal Brigadari "oinezkoentzako pasabidea" adierazten duen seinalea jartzeko.\nSantiago kalearen zati bat oinezkoentzako bihurtzea.\nEz da bideragarria, arazo larrik sortuko bailituzke zirkulaziorako.\n•\tAuzoan TAO ez jartzea.\nErabaki hori Santiagoko eta Dunboako auzo-elkarteekin hitz eginda hartu da, eta Mugikortasunaren Mahaian landu da gaia. Udalak hartutako erabakia da, baina modu parte-hartzailean kudeatu da.\nTxakurren gorozkien arazoa. Txakur solteen kontrol gehiago ere eskatu dute.\nGizalegeari buruzko beste kanpaina bat abian jarriko da, bereziki arazo horri begira.\nEz da arau-hausterik antzeman agenteek aldiro egin dituzten errondetan. Zaintza lanekin jarraitzen dute.\nDisuasio-elementuak jartzea (loreak, hesiak, kartelak…), txakurrek beren beharrak Aixin Zolua kaleko eraikinetan eta lorategietan egin ez ditzaten.\nAurreikusita dago inguruan (Osinbiribil) txakurrentzako aisia-gune berri bat jartzea, eta, beraz, ez da beharrezkoa gertatzen proposatzen den inbertsioa egitea.\nSalis hiribideko 6, 8 eta 10ean, edukiontziak hurbilegi daude etxebizitzetatik. Behin eta berriz adierazitako kexa bat da, orain arte erantzun ez zaiona.\nEz dago irtenbide perfekturik leku horretarako, eta dagoena txarretan onena izango litzateke.\nEdukiontzi marroia giltzarekin itxita ez egotea eskatu dute.\nUlertzen da giltza erabiltzeak berme gehiago ematen duela edukiontzia behar bezala erabiltzeko, giltza daukana birziklaketarekin inplikatuta dagoen herritarra baita, borondatez erabiltzekoa den aldetik.\nNeska-mutilentzako guneak, jolasteko eta kirol-jardueretarako. Alternatiba gisa, planteatu dute Dunboa ikastetxeko kirol-kantxetara sartzeko aukera kudeatzea.\nLan-talde bat sortuko da Kiroletako, Hezkuntzako eta Hiri-mantentzeko arduradun tekniko eta politikoekin, ikastetxeetako instalazioak aprobetxatzeko plan bat garatzeko.\n•\tPilotalekua estaltzea. Gehiago aprobetxatuko litzateke. Adierazi dute Dunboa ikastetxeko jarduerak ere egiten direla.\nEz da egokia. Pilotalekuaren nortasun historikoa gorde behar dela ulertzen da, eta hori erabat galduko litzateke, estaltzen bada.\nFernando Echepare izena ematen auzoko plaza bati.\nFernando Echepare izena eman zaio auzoko plaza berri bati, 2013ko urriaren 30eko osoko bilkuran hartutako erabakiz.


Errenta aitorpena, euskaraz - ORDIZIAKO UDALA\nApirilaren 12tik ekainaren 30era herritarrek autolikidazio proposamenak jaso eta onartzeko aukera izango dute\nOrdizia, Beasain eta Lazkaoko Udalek bat egin dute beste urtebetez ‘Errenta aitorpena euskaraz, Ogasunarekin euskaraz!’. Ordizian egin den prentsaurrekoan izan dira kanpainaren inguruko xehetasunak ematen Maitane Alvarez, Ordiziako Udaleko alkateordea eta euskara zinegotzia; Leire Artola, Beasaingo alkatea, eta Amagoia Naldaiz, Lazkaoko euskara zinegotzia. “2010az geroztik egiten den kanpaina da eta azken urteotan bezala, kanpainaren helburua da euskaraz egiten diren errenta aitorpen kopurua handitzea eta horretarako herritarrei jarraibideak eskaintzea”, azaldu du Alvarezek.\n“Edozein unetan aukera dezakezu euskara Ogasunarekin harremanak izateko eta errenta aitorpena aurkeztean ere bai”, gaineratu du alkateordeak.\nArtolak, gaur egun errenta aitorpena aurkezteko dauden hiru bideak azaldu ditu, “guztietan erabili daiteke euskara”. Lehenengo aukera autolikidazio proposamena da. “Jasotako proposamena onartzerakoan, euskaraz egin nahi duzula esan eta aurrerantzean Ogasunak agiriak euskaraz bidaliko dizkizu”, zehaztu du.


aunanueGasteizko Mintzalaguna Page 2 | Gasteizko Mintzalaguna - 2\n2017-06-19 2017-09-08 aunanue\nEguraldi ona eta egun luzeak iritsi dira, eta haiekin batera baita Udako ekintza osagarrien garaia ere! Aurten lau proposamen berri ditugu zuentzat; guztiak hiriko txoko desberdinetan. Natura disfrutatu eta ezagutzeko […]\nBISITA GIDATUA, Gasteizko hormirudiak\n2017-05-16 2017-09-08 aunanue\nMaiatzaren 28rako, igandea, Lautadako berbalagun taldeak Gasteizko horma irudien bisita gidatua antolatu du eta Gasteizko Mintzalagunak ere gonbidatuta zaudete! Helduek 5€ ordaindu behar dituzte; 9-12 urte bitartekoek 2€, eta 7-8 […]\n2017-05-12 2017-05-17 aunanue\nKaixo Mintzalagun! Oraindik ez duzue zuen taldean irakurle ezkutua antolatu? Oraindik posible duzue. “Irakurri, gozatu eta oparitu” egitasmoaz baliatuz, honetan lortu daitezkeen erosketa-txekeak aprobetzatuz, zuen mintzalagun taldean irakurle ezkutua antolatu […]\nMintza Eguna 2017 Derion\n2017-04-18 2017-04-18 aunanue\nMintza Egunak Nafarroatik Bizkaira egin du salto aurten eta Atarrabiari Deriok hartu dio lekukoa. Jadanik ari dira saltsan Txorierriko Berbalaguna eta Totoan, bertoko euskara elkarteen federazioa. Ekainaren 3an Derio izango da […]\n2017-02-09 2017-02-10 aunanue\nInauteri hauetan inor baino dotoreago joan nahi duzu? Ez dakizula nola margotu zure aurpegia? Inauteri jaiei begira makillaje tailer berezi bat antolatu dugu eta aukera paregabea duzu aurpegia margotzen ikasteko […]\nAtzo, gaur eta biharko Gasteiz euskalduna · IBILBIDE GIDATUAK\n2016-12-12 2016-12-26 aunanue\nGasteizko euskararen historia sozialari buruzko ibilbide gidatua. Historian zehar izandako gorabeherak, azken urteetako berreskurapena, gaur egungo ekimenak eta etorkizuneko erronkak. Abenduaren 27an, Oihaneder Euskararen Etxeko ataritik hasita, bi ordutegi aukeratzeko: […]\n“Konturatzerako euskaraz!” lelopean abian da Gasteizko Mintzalagunean izena emateko epea\n2016-10-03 2016-10-04 aunanue\nUrriaren 3tik 24ra luzatuko da Gasteizko Mintzalagunean izena emateko epea. Astero 600 mintzalagunek baino gehiagok euskaraz bizitzearen alde eragiten dute Gasteizen, elkarrekin ordubetez euskaraz arituz. Mintzapraktikan parte hartu duten gehienek […]\n2016-07-22 2016-09-27 aunanue\nGasteiz Ezagutzen bisita gidatuen azkeneko saioarekin kale-artea, boluntario lana eta eraikuntzen birgaitzea uztartzen dituen ekimen bat ezagutzeko aukera izan genuen. Hormairudien proiektua Gasteizko Alde Zaharrean hasi zen eta bertako irudien […]\n2016-07-20 2016-07-20 aunanue\nGasteiz Ezagutzen bisita gidatuen hirugarren saioan Gasteizko ekosistema urbanoak ingurumenari, faunari bereziki, sortzen dizkion aukera eta eragozpenei buruz hitz egiteko aukera izan genuen. Hegaztiak izan ziren batez ere gure ikusmiraren […]\nMairuelegorretako “espedizioa” iruditan!!!\n2016-05-23 2016-05-23 aunanue\nMila mila esker Arabako Espeleologi Taldeko kideei. Goiz ezin hobea igarotzeko aukera eman zeniguten, zaila izango da hurrengo batean ez errepikatzea!!! Hona hemen zenbait argazki:


Baltistango umeei elkartasuna adierazteko jaialdia egingo dute egubakoitzean - Aretxabaleta - Goiena.eus\nBaltistango umeei elkartasuna adierazteko jaialdia egingo dute egubakoitzean\nMirari Altube 2017-11-23 08:30\nEneko Haritza kontalaria munduko ipuinak kontatzen martitzenean.\nIkasteko eskubidea dutela Pakistango herrialde horretako neska-mutikoek aldarrikatuko dute Herriko Plazan egingo duten Elkartasun Jaialdian eta haiei laguntzeko dirua batzea da asmoa.\nHaurren eta nerabeen eskubideen gainean jardun dute lanean azken egunotan herriko neska-mutikoek, azaroaren 20ko Haurren Eskubideen Nazioarteko Egunaren harira. Guraso Foroaren proposamena izan da, eta ikasteko eskubidea hartu dute lanketarako oinarri. Hain zuzen horren gainean egindako bertsoak eta marrazkiak egin dituzte Haur Hezkuntzako eta Lehen Hezkuntzako neska-mutikoek, eta lan onenak martitzenean saritu zituzten. Komentuan egindako ekitaldia Eneko Haritza kontalariak munduko ipuinak kontatuta bukatu zuten.\n50 euroko bonuak\nAretxabaletako Guraso Foroak Baltistan Fundazioarekin lan egitea erabaki du, jakinik Baltistanen oraindik ere erronka dela neskatoen hezkuntza eskubidea. Hori aldarrikatzeko eta haiendako laguntza batzeko Elkartasun Jaia egingo dute egubakoitzean, azaroaren 24an, Herriko Plazan, 17:00etan hasita.\nUmeendako eskulanak eta muralak egiteko –euro baten truke– mahaiak gertatuko dituzte ludotekako kideek, eta ondoren, txokolate beroa eta bizkotxoa eskainiko dituzte bi euroren truke –bizkotxoak egiteko boluntarioak behar dituzte; horiek 17:00etarako plazara eraman behar dira–. Eta Txurru DJak girotuta haurrendako berbena izango da 18:30etan hasita.\nDirua batzeko itsulapikoak jarriko dituzte eta 50 euroko bonuak ere izango dira. Bonu bakoitzarekin neskato baten urte osoko eskola gastuak estaltzen direla jakinarazi dute Guraso Foroko kideek. Elkartasun Jaian jasotako dirua hain zuzen, bonuak erosteko erabiliko dute.


Gabriela Zendoia Bergaretxe Bilduma osatzen ari da San Telmo Museoa - Irutxuloko Hitza : Irutxuloko Hitza\nGabriela Zendoia Bergaretxe Bilduma osatzen ari da San Telmo Museoa\nWalker Evansen American photograhs (1938an lehen aldiz argitaratua), William Kleinen Life is good & Good for you in New York: trance, witness, revels (1956an argitaratua) eta Robert Franken Les Américains (1958an ikusi zuen lehen aldiz argia Frantzian) lanak San Telmo museoak eskuratu dituen 30 argazki liburu klasikoen artean daude. Helburua, dagoeneko 2.700 titulu baino gehiago dituen Gabriela Zendoia Bergaretxe Bilduma osatzea eta aberastea da, museoko liburutegian dagoena eta edonork kontsulta dezakeena.\nZendoiaren aholkularitzarekin, museoak Bruce Davidson estatubatuarraren Subway zein East 100th Street, eta Larry Clarken Tulsa erosi ditu. Bildumagilearen esanetan, “dokumentu garrantzitsuak dira, eta guztiok gertutik ikusi ahal izango ditugu. Hunkigarria da liburu hauen orrialdeak pasatu ahal izatea. Liburutegiko bitxiak dira, eta horrela tratatuko dira”. Made in France Richard Avedonek Harper ‘s Bazaarrentzat 50eko hamarkadan egindako lana da erosketa hauen garrantziaren beste adibide bat. Formatu handiko liburu honetan argazkilariaren sekretuak inoiz ez bezala aurkitu ditugu, eskuz idatzitako oharrak barne.


Posted on 2020-02-06 2020-02-06 Author MintzanetCategories Albisteak, Mintzanet, bere ahotanTags bidelaria, euskara, Mintzanet, mintzanet bere ahotan, peio duzan\nPeio Duzan (Toulouse, 1985) bidelaria Estrasburgon bizi da, eta inguruko euskaldun bakarra dela dio. Bere familia ez da euskalduna, baina txikitan jaioterrian pilotan jokatzen hasi zenean konturatu zen euskaraz bizi nahi zuela. 2014an hasi zen liburu sorta batekin hizkuntza bere kasa ikasten, Berria egunkaria irakurtzen, eta pilota partidak euskal telebistan jarraitzen.\n“Niretzat oso garrantzitsua zen euskaraz ulertzea, hitz egitea. Euskaraz bizi nahi nuen”, dio Duzanek. Horregatik, Mintzanet proiektuarekin bat egin zuen. Hasieran Juan Karlos Merinorekin egiten zituen saioak eta, orain, Ander Olalde azpeitiarra du bidelagun. Dituen bi alabei ere euskaraz mintzatzen zaiela aitortu digu, eta emaztearen babesa dauka.\nEuskal Herria, eta orokorrean gizartea, ongi ulertzeko euskara ezinbestekoa dela dio bidelariak: “Euskal Herria gorputza da, eta euskara bihotza. Euskal Herria ezagutu nahi baduzu, euskara ikasi behar duzu”.\n2019an Euskal Herrian igaro zituen familiarekin oporrak, eta Mintzaneteko koordinazio taldeko kideok aurrez aurre ezagutu genuen.\nEskerrik asko, Peio!\nPedro Mari Sarduy, bidelaguna, eta Joserra Onandia, bidelaria elkarrekin\nPrevious Previous post: SUPOSATU aditzaren erabilera\nNext Next post: Nola eman behar dira datak?


Ordiziako azoka neurri berezien artean egin da krisia hasi zenetik. / JON URBE/FOKU\nEuskal Herriko hainbat eragilek adierazpen bat atera dute Eusko Jaurlaritzak aste honetan azokak debekatzeko hartu duen erabakiaren kontra eta azokak berriro irekitzeko eskatuz. Lehen sektoreko ekoizleak, kontsumitzaile elkarteak eta ingurumen taldeak daude sinatzaileen artean, alderdi eta sindikatuekin batera. 60tik gora dira oraingoz eta gehiago izateko modua zabaldu dute (ikusi sinatzaileen atala, behean). Hartu beharreko babes neurriekin azokak irekitzeko eskatzeaz gain, dei egiten diete erakundeei zuzeneko salmenta laguntzeko, eta herritarrei hori eta herriko denden bitarteko erosketak lehenesteko. Koronabirusaren ondorioz ezarritako konfinamenduagatik euren ekoizpena atera ezin utzi ditu baserritar asko, eta beste ekimen batzuk jarri behar izan dituzte abian. Hainbat herritan egin dituzte azokak neurri bereziak hartuta, adibidez Ordizian, baina Jaurlaritzaren aste honetako erabakiak ez du horretarako aukera ematen. Baserritarrek lehenago ere agertu dute haserrea erabakiarekin eta talde ekologistek eskatu izan dute azokak irekita mantentzeko.\nGaur zabaldu den adierazpenaren sinatzaileek diote Jaurlaritzak azokak ixteko hartu duen erabili dituen argudioak “eskasak” direla. Jaurlaritzak argudiatu du pertsonen joan-etorriak murriztu egin behar direla eta jende pilaketak saihestu behar direla. “Zergatik ez dira irizpide berberak baliatzen saltoki handiak, esaterako, Jaurlaritzak baserritarren produktuen salmentarako lehenetsi dituen Eroski, Uvesco (BM), Carrefour eta Alcampo-Simpuy merkataritza guneak ixteko? Horietara joateko ez al da joan-etorririk egin behar? Barruan ez al da jende pilaketarik gertatzen? Nor ari da zaintzen saltoki horien barruan jendeak distantziak gordetzen dituen edota jendeak gutxieneko higiene-arauak betetzen dituen?”, diote adierazpenean.\nGogoratzen dute udal azokak zerbitzu publikoak direla eta hori balioan jarri behar dela; garraio zerbitzuarekin alderatzen dute. “Zerbitzu Publiko horren titularra udala da. Osasun Sailak neurri zehatzak har ditzake, ez ordea debeku orokor bat”. Sinatzaileek salatzen dute erosleen eskubideak ari direla urratzen, eta gogoratu dute orain arte udalei azokak egiteko neurriak hartzeko eskatu zaienean, hartu dituztela. “Zertara dator orain neurri hau? Zer dago honen guztiaren atzean? Emandako arrazoiek ez dute zentzurik. Helburua beste bat ez ote den pentsarazten digu”. Salatu dute, gainera, osasun krisialdia hasi zenetik erakundeak ez direla eurekin harremanetan jarri egoera bideratzeko, hala eskatu arren, eta euren ekimenak lagundu ez eta oztopatzen ari direla, gainera.\nJaurlaritzaren debekuak baserritarren eskubideak ere urratzen dituela salatu dute. “Horregatik guztiagatk sinatzaileok Eusko Jaurlaritzari eskatzen diogu EAEko udalerrietan elikagaiak eta nekazaritzako eta abeltzaintzako produktuak zuzenean saltzeko merkatu eta azoka tradizional guztiak berriz ere irekitzea. Beti ere, hartu beharreko osasun-neurri guztiak hartuta, orain arte bezala. Eta horrez gain, Eusko Jaurlaritzak behingoz benetan tokiko elikadura sostengarri eta iraunkorraren aldeko pedagogia egin dezala, baserritarrak eta herritarrak zuzeneko salmenta bideetara joateko laguntzak ipiniz. Nekazaritzari ekonomikoki eta sozialki daukan garrantzia eman behar zaio behingoz, bertoko ekoizpena lehenetsi, kalitatea hobestu eta sektorea bultzatu”. Udalei ere eskatu diete zuzeneko salmenta saretzen laguntzeko eta banaketa zerbitzuak errazteko baliabideak jartzeko.\nSinatzaileek iragarri dute datozen egunetan azokak babesteko ekimenak jarriko dituztela martxan eta horietan parte hartzera deitu dituzte herritarrak. “Halaber, gogorarazi nahi dizuegu zuen herri eta eskualdetan baserrietan janaria erosteko aukera dagoela, zuzenean edota sortzen ari diren taldeen bitartez edota proiektuetan”. Auzo eta herrietako saltoki txikiak ere izan dituzte gogoan, eta erosketak egiterakoan horiek lehenesteko ere eskatu dute, “gure baserrietako hainbat elikagai aurkituko dituztelako”.\nCooperatva Sustraiak Habitat Design\nEKA Euskal Kontsumitzaileen Alkartea\nIgite – Arratiako Baserritar Agroekologikoen Elkartea\nKolore Guztetako Basoak\nREAS Euskadi-Ekonomia Alternatbo eta Solidarioaren sare


Berdintasunean ekinez: har dezagun txanda! – Lauaxeta Ikastola\nAurten Lauaxeta Ikastolan berdintasunaren aldeko lanean erreferente diren bi ikasle uzten gaitue: Iraia Brazalez eta Ane Arin. Ikasle horiek Batxilergoko 2. urtea ikastolan amaitzen dute, eta ikastolan berdintasunaren alde aritzen den Aregin taldeko kideak ditugu. Orain, haien erreleboa hartzeko unea da.\nMarta Jodra Zubizarreta eta Ariadne Jorge Uranga izango dira arduradunak, baina azpimarratu nahi dugu berdintasuna guztion kontua dela eta erreleboa guztioi dagokigula. Egin dezagun ahal duguna, egunerokoan, egunerokoan, gizarte bidezkoago eta berdinzaleago baten alde.\nAurrera eta eskerrik asko Ane eta Iraia egindako guztiagatik!\nBerdintasunaren alde ikastolan garatutako ekimen batzuk ikusi nahi badituzu, ondoko estekan sartzea besterik ez duzu.\nAurreko albisteaHizkuntzatan akreditazio ofizialak lortzeko bideanHurrengo albisteaNatura gara eta natura behar dugu


Garbigune mugikorrak azaroaren 12tik aurrera helduko dira Bizkaiko herrietako erdigunera, birziklatzea sustatzeko - Uriola.eus\nGarbigune mugikorrak azaroaren 12tik aurrera helduko dira Bizkaiko herrietako erdigunera, birziklatzea sustatzeko\nuriola.eus 2018-11-07 10:25 Udal gaiak Bilbo\nIurretan jarriko dituzte lehenengoz gordailu horiek, eta gero, orain arte Bizkaiko Foru Aldundi honen ekimenean parte hartu duten beste 82 herrietako hiriguneetan kokatuko dira. Xedea ekipamendua horietan ematen ari den zerbitzua berritzea eta eguneratzea da.\nGarbigune mugikorrek baserri-itxura dute eta han besteak beste honako hauek bota ahalko dira: pilak, CDak, DVDak eta kaseteak, etxeko olioa, etxetresna elektriko txikiak (plantxak, irabiagailuak, mikrouhin labeak), aerosolak, kableak, mugikorrak, sukaldeko tresneria (zartaginak, lapikoak...), metalezko eta plastikozko ontzi kutsatuak (pintura eta disolbatzaileak), kontsumigarri informatikoak (tinta-kartutxoak eta toner), kafe-kapsulak (metalezkoak eta plastikozkoak) eta erradiografiak.\nGarbiguneek ematen duten zerbitzua berritzeko prozesuaren barruan, sarrera-erregistroa dagoeneko digitalizatu da, eta garbigune zentralak abian jarri dira, ordutegia luzatuta eta hondakin motak handituta.\nBizkaiko Foru Aldundiak udalerrietara birziklatzea hurbiltzeko diseinatutako garbigune mugikorrak datorren astelehenean, azaroak 12, hasiko dira martxan. Iurretan hasiko dira gordailu horiek jartzen, eta gero, garbiguneetan emandako zerbitzua berritzeko eta eguneratzeko helburua duen ekimen honi atxikitako beste 82 herrietara mugituko dira.\nZerbitzu berria udalerri horien hirigunean emango da. Han, baserri baten itxura duen 2 x 1,20 x 3,80 metroko edukiontzia jarriko dute, eta ondoan, zuzen erabiltzeko informazioa ematen duen panel bat. Herritarrei garbigune mugikorrak jarri baino astebete lehenago jakinaraziko zaie, hondakinak biltzeko denbora izan dezaten. Astelehenetik ostiralera egongo da edukiontzia udalerri bakoitzean, gehienez astebete, epe hori igarotakoan biltzeko, husteko eta beste leku batean kokatzeko.


Berriro dator urrian BEC-era Bime Startup Summit ekitaldia - SPRI - Up Euskadi\nBerriro dator urrian BEC-era Bime Startup Summit ekitaldia\n2017ko Ekaina 19\nMarkatu agendan Bime Startup Summit ekitaldia, ekintzaileen, industria sortzaileen eta inbertitzaileen topagunea. Startupak eta industria sortzaileak bultzatzeko plataforma bat da, eta azken edizioan 85etik gora inbertitzaile bildu zituen 75 startupen proiektuak ebaluatzeko.\nBIME Startup Summit ekitaldiaren xedea da laguntza ematea hazteko potentzial handia duten proiektuei, bultzada bat emanez eta ikusgarriago eginaz inbertitzaileen nahiz beste ekintzaile batzuen aurrean. 2017ko urriaren 26an eta 27an izango da.\nStartup sortzaile bat baduzu, eta ez badakizu zein urrats eman hurrengo, hauxe da toki egokia zuretzat. Hemen aukera duzu zure proiektua aurkezteko eta hurrengo urratsera eramateko. BIME topaketan posible duzu finantzaketa eta aholkularitza jasotzea, eta zure harreman-sarea zabaltzea musikaren edo industria sortzaileen sektoreko beste profesional, kolaboratzaile, ekintzaile eta bezeroekin batera.\nSaria: prospekzio eta garapen bidaia bat SXSWra\nAurtengo saria bi laguneko bidaia bat izango da Austinera (Texas), lau gauetako ostatua barne.\nGainera, proiektu irabazleak posible izango du South By Southwest ekitaldian parte hartzea, enpresa sortzaileentzako munduko ekitaldi handienean: toki paregabea, kontaktu berri eta baliotsuak egiteko!\nAukera duzu Startup Village-n eta SXSW-ren Startup Accelerator plataforman sartzeko. Plataforma horren bitartez plazaratu dira Twitter, Foursquare edota Meerkat bezalako enpresak.\nAurtengo edizioan parte hartzeko deialdia zabalik dago jadanik.\nXehetasun gehiago nahi izanez gero, jo web orri honetara:


49-72 emaitzen 122 erakusten\nINGELESA. A1 Maila. Erdia\nEnpleguarako Prestakuntza ikastaroa, 50 ordukoa, LANBIDE-Hobetuzek lagunduta eta langileei zuzendua.\nEtengabeko Prestakuntza ikastaroa, doakoa eta erderaz, 4 ordukoa da eta Irungo KZGuneak antolatua.\n1. mailako Profesionaltasun-Ziurtagiren aurretiko Funtsezko konpetenziak\nEnpleguarako Prestakuntza ikastaroa, 150 ordukoa, LANBIDEn izena emanda eskaera alta-egoeran dutenei zuzendua.\nEguneko menurako oinarrizko berrikuspena\nEnplegurako prestakuntza ikastaroa, 45 orduko iraupenekoa, LANBIDE-Hobetuz diruz lagundua eta langileei zuzendua.\nEtengabeko Prestakuntza ikastaroa, doakoa eta erderaz, 8 ordukoa da eta Irun-Sanjuango KZGunean egingo da.\nEnplegurako prestakuntza ikastaroa, 15 orduko iraupenekoa, LANBIDE-Hobetuz diruz lagundua eta langileei zuzendua.\nEnplegurako prestakuntza ikastaroa, 24 orduko iraupenekoa, LANBIDE-Hobetuz diruz lagundua eta langileei zuzendua.\nEtengabeko Prestakuntza ikastaroa, doakoa eta erderaz, 16 ordukoa da eta Irungo KZGunean egingo da.\nAutomatizazio neumatikoa eta elektroneumatikoa\nEnplegurako prestakuntza ikastaroa, 40 orduko iraupenekoa, LANBIDE-Hobetuzek diruz lagundua eta langileei zuzendua.\nPlanoak interpretatzea. Tolerantziak\nEnplegurako prestakuntza ikastaroa, 25 orduko iraupenekoa, LANBIDE-Hobetuzek diruz lagundua eta langileei zuzendua.\nEnplegurako prestakuntza ikastaroa, 30 orduko iraupenekoa, LANBIDE-Hobetuzek diruz lagundua eta langileei zuzendua.\nFagor torneaketa: prestaketa eta mekanizazioa\nEnplegurako prestakuntza ikastaroa, 35 orduko iraupenekoa, LANBIDE-Hobetuzek diruz lagundua eta langileei zuzendua.\nEstresaren kudeaketa. MINDFULLNESS\nEnplegurako prestakuntza ikastaroa, 16 orduko iraupenekoa, LANBIDE-Hobetuz diruz lagundua eta langileei zuzendua.\nHizkuntzarik gabeko ziurtagirientzako gaitasun giltzarriak 2.maila\nEnplegurako Prestakuntza ikastaroa, 240 ordukoa, LANBIDEn izena emanda eskaera alta-egoeran dutenei zuzendua.


Nafarroako Txapelketako lehen bi finalaurrekoak asteburuan jokatuko dira, Atarrabian eta Etxarri Aranatzen — Bertsozale Elkartea\nNafarroako Txapelketako lehen bi finalaurrekoak asteburuan jokatuko dira, Atarrabian eta Etxarri Aranatzen\nMartxoaren 2an abiatuko dira aurtengo Nafarroako Bertsolari Txapelketako finalaurrekoak, Atarrabian. Hurrengo egunean Etxarri Aranatzen izanen da bigarrena, eta azkena martxoaren 9an Elizondon. Finala, berriz, martxoaren 23an jokatuko da Iruñeko Anaitasuna kiroldegian.\nAtarrabiako saioa 17,30ean hasiko da, herriko Kultur Etxean. Honako bertsolariek hartuko dute parte: Julio Soto, Oskar Estanga, Erika Lagoma, Iñigo Olaetxea, Iñaki Aleman eta Joxema Leitza. Estitxu Fernandezek aurkeztuko du saioa.\nAtarrabiako saioaren antolaketan Atarrabiako udalak lagundu du\nIgandean, Etxarri Aranatzen\nAurtengo Txapelketako bigarren finalaurrekoa igandean izango da Etxarri Aranatzen. Saio hori ere 17,30ean hasiko da, Kultur Etxean. Sei bertsolari hauek igoko dira oholtzara: Eneko Lazkoz, Xabier Silveira, Jon Barberena, Eneko Fernandez, Ander Fuentes “Itturri” eta Josu Sanjurjo. Alaitz Rekondok aurkeztuko du saioa.\nEtxarriko udalak lagundu du saioaren antolaketan.\nFinalaurrekoetarako sarrera zortzi eurokoa da, bost euro Bertsozale Elkarteko bazkideentzat eta 16 urtetik beherakoentzat. Sarrerak dagoeneko salgai daude www.bertsosarrerak.euweb gunean. Kontutan izan aforoa mugatua dela, hortaz komeni da sarrera aurrez hartzea. Egun berean, takila arratsaldeko 16etan zabalduko da, aretoetan bertan.\nFinalaurrekoak irabazten dituzten bertsolariak zuzenean sailkatuko dira Iruñeko finalerako. Gainerako bost postuak finalaurreko guztien puntuazioaren arabera erabakiko dira.


Vitoria-Gasteizko Udalaren web-orria - Industrialdeak - Ehari-Gobeu\nIndustrialdeak - Ehari-Gobeu\nhttps://www.flickr.com/photos/vgturismo/albums/72157715080721128(Beste leiho batean irekiko da)\nEhari-Gobeuko industrialdeak 215 ha ditu, gutxi gorabehera. Altaren dataren araberako jarduera-banaketa kontuan hartuz, industrialde finkatuenetako bat da, Gamarra eta Betoñurekin batera, eta hirian industria-ekoizpenean diharduten enpresen ehuneko handiena bertan dago.\nEhari eta Gobeu herrien artean dago, Gasteiz hiriaren ipar-mendebaldean. Iparraldetik sartzeko, A-1etik Zadorra hiribidera jo behar da, Forondako atean barrena; hegoaldetik, Oto hiribidean barrena sartzen da.\nEhari-Gobeuk ia 300 enpresa hartzen ditu, eta horien artean Mercedes-Benz (ibilgailuak) Uribesalgo (fundiziorako tresnak) eta Burdinberri (goi mailako mekanizatua) nabarmentzen dira.\nEhari-Gobeuko enpresen artean hauek nabarmentzen dira ingurumen konpromisoagatik:\nItun Berdeari atxikitako enpresak: Aidazu Audiovisuales, Basque Moonshiners, Burdinberri, Ensamblajes Metálicos Ferri, Ekoargi, Grupo NB, Ixar Aislamientos y Revestimientos, Mycesa, Pomona frutas y verduras, SDA Factory Vitoria eta Sistemas Técnicos de Cobro.\nEkodiseinua, ekoizpen ekoeraginkorra eta materialen zirkularitatea: Loramendi ekodiseinuaren eta bizitza-zikloaren azterketaren alorrean egindako apustuagatik nabarmentzen da.\nDatu hauek islatzen dituzte Ehari-Gobeuko industrialdean dauden enpresa eta langile motak, baita jardueren aniztasuna ere.\nMikroenpresa (< 10 langile) 48% 5%\nEnpresa txikia (10 - 50 langile) 40% 22%\nEnpresa ertaina (51 - 250 langile) 10% 16%\nEnpresa handia (251 -1000 langile) 1% 8%\nMakroenpresa (> 1000 langile) 1% 53%\nBestelako jarduera eta zerbitzuak 10%\nLantegi eta kontzesionarioak 2%\nAzalera, guztira: 215 ha.\nJarduerarik ez duten lursailak: 23 ha (4 ha orubeak dira).


Ajuria Enea blues • ZUZEU\n– Zetan zabiz, laztan?\n– Ezebez, aita, berenganera begire.\nHarrigarria da hiru urte bete ez dituen batek erakuts dezakeen sintesirako gaitasuna. Helduoi onartzea bera ere horrenbeste kostatuko litzaigukeena alabak, plast, aurpegi erdira jaurti zidan.\nIzan ere, ematen du arduraz beteta gauden nagusiok, etengabe, garrantzitsua den zerbait egiten ari garenaren itxurak egin behar ditugula. Baina umearen zintzotasunetik begiratuta, aitortza horrek ez du inolako arazorik planteatzen.\nBere besaulkia kolokan ikusten duen politikari baten azalean jarriko bagina, adibidez, sekula ez genuke hain erantzun gordinik emango. Eta badakizue, adibidez, nortaz ari naizen.\nZenbat kostatzen zaigun, askotan, etxeko leihoak ireki eta haize berriari sartzen uztea! Berak ere badaki, hiru aste baino lehenago, azken urteotan bere etxea izan dena utzi beharrean egongo dela. Baina nahiago du, umearen erantzuna eman beharrean, etorkizuneko proiektuez, beteko ez diren hitzez eta inork jada sinesten ez ditugun kontuez aritzea.\nLasai, txo, ez da ezer gertatzen: datorrena ere joango da, eta hurrengoa, eta hurrengoa… Gure herriak, zu gabe ere, aurrera egingo du. Baita ni gabe ere, agian.\nEgiaren, inolako su artifizialik eta apaindurarik gabeko egiaren apologia bat egin nahiko nuke lerro hauetan. Hau da: euri-jasa baten ostean lurrera begira harrapatzen bagaitu inork, lasai asko, “horko barraskilo horri begira nago” esatea. Eta ez “bakez, itxaropenez eta ilusioz betetako une historiko honetan, gure urratsak sendoak bezain adoretsuak izan behar direlarik, erabakien garrantziak eskatzen duen lasaitasuna erakutsi nahian nago” bezalako memelokeriaren bat.\nSobera ere ezagutzen zaituztegu, denok, dagoeneko. Ez delako hobea izango, ziurrenik, etorriko dena. Eta bigarren geratuko dena ere ez, behar bada.\nHasi da lasterketa, hasi da borroka… hasi da jokoa. Lau arineketalari nagusienentzako helmuga dena, abiapuntu izatea nahiko genuke besteok. Baina ez dakit. Aspaldi desengainatu ginen edo, hobe esanda, gintuzuen.\nHorrexegatik, hain zuzen ere, maite dut horrenbeste kontenplaziozko bizitza. Begira geratu eta, gorputzak hala eskatuz gero, sentitzen dena esatea. Eta ez bestea itxaroten ari dena, edo uneak eskatzen duena, edo esaten irakatsi digutena… benetan sentitzen dena baizik. Eta zer esanik ez dagoenean, bada, ezer ez esatea.\nEzkorra naiz, dena den, aitortu egingo dut. Horregatik, eta ezkortasun horri gainez egin nahian edo, honatx nire proposamena: aldatu behar diren legeak aldatzea eta –oraingoan bai– herri oso batena izango den gobernurako hiru urte bete ez dituzten haurrak aurkeztea.\nBehintzat, egoera edozein delarik ere, egia esango ligukete. Total, gobernatu, edonor da herri bat gobernatzeko gai. Bestela, gure historiako azken 35 urteei erreparatzea baino ez dago.\nAi, Franco oraindik bizirik balego! Berak, behintzat, politikan ez zuela sartu nahi aitortzen zuen…


Egile liburutegiak | Liburutegien ahotsa\nArchivo de la etiqueta: Egile liburutegiak\nKapitainaren liburuak-Bernardo Atxagaren liburutegia\nJesus Marchamalo egileak “Los reinos de papel” izeneko bere liburuan hautatu dituen idazleen liburutegien artean, Bernardo Atxaga idazlearen liburutegia nabarmendu nahiko nuke. Euskal idazleen liburutegiez aritzen diren liburuak oso urriak dira eta, ondorioz, atsegin handiz irakurri nituen bere liburutegiari buruzko lau orrialdeak. Eta, halaber, zuri-beltzeko zazpi argazki daude; egilearena bat, liburutegiarenak beste guztiak.\nJesus Marchamaloren liburuaren jatorria ABC egunkariko kultura osagarrian 2007ko amaieran argitaratu zituen artikuluen bilketa bat da. Aipatu artikuluak egile liburutegiak epigrafearekin argitaratu ziren. Egile liburutegi horiei esker, Jesus Marchamalok bidaiatu eta idazle askoren liburutegiak ezagutu eta bisitatzeko aukera izan zuen .Idazle guztiek beren etxetako, beren intimitatearen ateak ireki zizkioten.\n2013ko erdialdera, Miguel Delibes Fundazioarekin batera lanean hasi eta idazleen liburutegiak biltzen jarraitu zuen egileak.\nOndoko idazleen liburutegiak aurkituko dituzue “Los reinos de papel” liburuan:Julio Llamazares, Ignacio Martinez de Pisón, Manuel Vicent, Elvira Lindo, Félix de Azúa, Ángeles Caso, Antonio Colinas, David Trueba, Javier Gomá, Luis Antonio de Villena, Marta Sanz, Manuel Longares, Vicente Molina Foix, Luis Garcia Montero, Lorenzo Silva, Rosa Montero, J.J. Armas Marcelo eta Miguel Delibes.\nEgileak dioenez, Marguerite Yourcenar zenak pertsona bat ezagutzeko erarik onena bere liburuak ezagutzea zela esan zuen. Idazleen kasuan, beren liburuak ezagutzea egile horien literatura-unibertsoetara gerturatzea izan daiteke.\nZer dio Bernardo Atxagaren liburutegiak bere pertsonari eta bere literatura-unibertsoari buruz? Ontzi-kapitaina al da Bernardo Atxaga?\nGure egile ezagunenari eskaini zaion kapituluaren izenburua ondokoa da: “Los libros del capitán” [Kapitainaren liburuak].Gudu, irakurketa eta bidai frankotan zailduriko kapitain Bernardo Atxagaren liburutegia bere etxeko ganbaran dago.Liburutegiaren zati bat antolatua dago dagoeneko; beste zatia, bidean.“Liburutegia antolatzen duzun bitartean, nolabait, zeure burua antolatzen duzu ere”. Atxagak “Bere liburutegia bilduma bat bilakatzeko, liburuak biltzeko gogo argia dauka; ez liburu garestiak, berak gustuko dituenak baizik”.\nLiburutegiak muga leuneko kode bat jarraitzen du. Olerkariak alde batean –Juan Ramón, Cernuda, Sylvia Plath-; fikzioa bestean eta entsegua, beste kontinentea, hirugarren batean .Marchamalok dioenez Bernardoren aitaginarreba Andonik ordena alfabetikoa erabiltzen du eta, halaber, Atxagak liburuak bere nahierara pilatzean sortzen duen kaosa antolatzen du.\nAtxagaren liburutegian nerabezaroan irakurritako liburuak aurki daitezke ere: Heinrich Böll, Herman Hesse, Günter Grass, Tolstoi, Chejov, Dostoievski eta, bereziki, azal fuksia eta izenburua zuri-beltzean duen eta bizitza betirako aldatu zion liburua: Bertold Brechten “Poemas y canciones”. Liburua irakurri ostean, Bartzelonara joan zen filosofia ikastera.\nAtxagaren liburutegian ezinbestekoa da, noski, euskal liburuen atala, “sorpresarik gabea eta ugaria”. Sabai-leihotik gertu dauden bi apalategi-gorputz hartzen ditu eta horien buru, Gabriel Aresti irribarretsu baten argazkia dago. Arestik idazteko eta idatzitako hori argitaratzeko adorea eman zion.“Berari esker hasi nintzen argitaratzen eta, ondorioz, estimu handitan daukat”.\nIdazle bakoitzak hiru liburu hautatu behar zituen. Egilea markatu duen literatura unibertsaleko liburu bat, egile beraren beste bat eta, azkenik, Miguel Delibesen Fundazioaren enkargua denez liburua, egile horren liburu bat.\nAtxagak aukeratu duen literatura unibertsaleko liburua Bertold Brechten “Poemas y canciones” da. Bere liburua, Nevadako egunak.Eta Delibesen liburua, “Viejas historias de Castilla la Vieja”.\nUrte honetako nire lehen postak liburutegiak, zenbakiak, errendimendua, maileguen kopurua, egindako jarduerak eta antzekoak jorratu behar zituen. Balantzea egiteko, liburutegi-sarearen aro berriaz hitz egiteko unea zen baina “Los reinos de papel”-ekin topo egin dut eta aipatuan murgildu eta liburuarekin amets egitea nahiago izan dut.\n“Baketsua izaten jarraitzen duen etxeko toki bakarra liburuak dira”, Julio Cortázar.\nBernardo Atxagaren Literatur unibertsoa ezagutzeko “Muskerraren bidea” Asteasun egiten den ibilbide literarioa gomendatzen dizuet. Nik egin nuen eta izugarri gustatu zitzaidan. Argazkiak lekuko dira.


Axpi eta Ruiz de Eginok artez jantziko dituzte Hernaniko kaleak - Berriak - Hernani\nAxpi eta Ruiz de Eginok artez jantziko dituzte Hernaniko kaleak\nHernaniko artista plastikoei sorkuntza prozesuetan laguntzeko diru-laguntza deialdia egin zuen iaz Udalak. Lehen deialdi horretan zazpi artista aurkeztu ziren eta horietako bik irabazi dute: Ainara Azpiazu Adurizek -Axpi- eta Aitor Ruiz de Eginok. Axpik Ezkiaga pasealekuan mural bat margotuko du datorren urteko udaberrian, frontoiaren atzeko horman, hain zuzen. Aitor Ruiz de Eginoren bi eskulturak Atarrabiyo parkean eta Ave Marian ipiniko dira datozen asteotan.\nHernaniko Udalaren Kale arte sorkuntzarako diru-laguntzen lehen deialdiak ditu irabazleak. Ainara Azpiazu Aduriz "Axpi" eta Aitor Ruiz de Egino.\nKale sorkuntza sustatzeko diru-laguntzen lehen deialdian zazpi egitasmo aurkeztu ziren: 3 pintura, 3 eskultura eta 1 argazkilaritza arlokoak. Horietatik bi aukeratu zituen epai-mahaiak. Ane Rodriguez Tabakalerako zuzendaria, Victor Goikoetxea artista, eta Maria Otaegi eta Koro Etxeberria udal zinegotziak izan dira epai-mahaikideak.\nArte plastikoek Hernaniko kaleetan duten presentzia areagotzea da Udalaren diru-laguntza programa horren helburua. Iazko deialdian 10.000 euro eman zituen horretarako. Aurten ere deialdia prestatzen ari da eta kopuru bera aurreikusten du. Oinarriak datozen asteetan argitaratuko dira GAOn.


Amancay Gaztañaga Puntuka: ‘Zaindu apurtu zaizun hori’\nOts 23, 2017\tNork: Urola Kostako Hitza\t-\nGauzak betirako izango balira bezala hezten gaituzte. Betirako iraungo balute bezala. Amaierarik gabeak balira. Hilezkorrak garela ere sinestera iritsi gintezke….\nOso txikia nintzela nire lehenengo ikasketa iritxi zitzaidan. Momentu horretararte ezagutzen nituen pertsonak, gauzak, erak, zaratak, usainak, jatekoak… amaitu zirenean.\nNire mundua zena amaitu egin zen, eta beste toki batetara, beste pertsona batzuengana, beste usain batzuetara egokitu behar izan nuen.\nUne horretan zerbait apurtu zen nire barruan, baina gizarteak hala zehazten duelako eta bizitza azken finean horixe delako; aurrera jarraitu nuen eta ez nuen jakin izan, txikiegia nintzelako, agian, apurtu berri zitzaidan hori zaintzen. Amaitu zen mundu horri toki bat egiten. Ez nion bukaera hari begietara begiratu.\nGauzak amaitu egiten dira. Uneak. Pertsonak. Egoerak. Gauza onak zein txarrak amaitu egiten dira. Eta ziklo horretan jarraitzen dugu etenik gabe bizitzen, azken arnasa iritsi arte.\nHori horrela izanik, zein gutxi dakigun amaierari buruz, ezta?\nAmaiera horren kontra borrokatzen gara, bere izaera ala dela jakin arren, ezin dugu ulertu aurreko borroka hori bezain garrantzitsua dela ondorengo zaintza. Hautsi denaren zaintza.\nLeun jaso beharko genituzke izan denaren apurrak, lurretik jaso, eskuetan izan, hausnartzeko tarte bat hartu, pusketak laztandu eta, gero, behar duten hileta eman.\nPosible al da irakurle, gizarte frenetiko honetan… norberaren ahultasunak besteengan ikusteak beldurra ematen digun gizarte honetan, hausnarketa horretarako tartea hartzea?\nAskotan gertatu izan zait aurrean zerbait apurtu zaion pertsona bat izatea, eta une horretako bere tristurak beldurra ematea. Nire mamu guztiak dantzan jarriko balira bezala. Aurrekoa nire ispilu. Amaitu diren eta agurtu ez ditudan gauza guztiak bat-batean berpiztuko balira bezala. Zombi. Ongi lurperatu gabe jaikitzen dira eta agurtzen naute.\nHemen gaude… zure puskak.\nBizitzan gauzak apurtzen dira. Apurtzea ez da zerbait txarra. Ez da saihestu dezakezun zerbait. Heriotza bezain erreala da. Bizitza bera bezain ederra. Gauzak amaitzen dira, eta listo.\nBeraz, zaindu ezazu apurtu zaizun hori, osorik zegoenean bezain garrantzitsuak izaten jarraitzen dute aurrean dituzun puskak.\nHara! Amancay Gaztañaga zestoarra, ̵ ...


UCIren titulua – Tropela.eus bloga\nBidaltzailea:Egoitz\t 2009-08-14 Utzi iruzkina UCIren titulua bidalketan\nUCIk protagonismo gehiago nahi duela dirudi. Protagonismoa edo behintzat sortu duten erakunde honi zentzua eman nahi diotela dirudi. Ez dakit onerako ala txarrerako, baina berrikuntzak eman dituzte ezagutzera ikasturtea asteko hiru aste falta diren honetan.\nTaldeetako zuzendariek UCIren titulua izan beharko dute beren lanean jarraitu nahi badute zuzendari gisa, bai behintzat ProTour eta Continentaleko zuzendariek. Ikastaroak eskuragai izango dituzte zuzendari direnek edo izan nahi dutenek azarotik aurrera. Hori bai, UCIko kideek ez dute makina gehiegi behartu nahi izan eta ProTourreko zuzendariei 2013ra arteko epea ematen die titulu hau eskuratzeko. Continentalekoei, berriz, 2015 arte.\nOrain ez dela denbora asko hainbat talde UCIren jokabidearekin kritiko agertu ziren eta bazirudien ProTourrak amaiera gertu zuela. Berri honekin, berriz, taldeek neurria onartzen badute behintzat, badirudi ProTour eta UCIren kontsolidazioa bermatzen dutela. Ikusi beharko da.\nBaina zer erakutsi behar diete Bruyneel, Unzue,… bezalako talde zuzendariei? UCIren esanetan, alde batetik UCIren araudian oinarrituko dira eta bestetik taldeak zuzentzeko ezagutzetan. Araudiari dagokionez, bereziki atentzioa sortu arazi didana da kurtso honetan dopinaren aurkako araudiaz arituko direla adierazi izana da. Zuzendariek ez al dute dopinaren inguruko araudia ezagutzen? Hala balitz, kezkagarria iruditzen zait.\nGuzti honi gorputz gehiago eman asmoz edo, UCIko akademiaz gain, Manchesterreko Negozio Eskola (Manchester Business School) izango dira ikastaroaz arduratuko direnak. UCIren akademiak mundu osoan zehar txirrindularitzaren garapenean lagundu duela diote, eta honekin pauso bat aurrera eman nahi dutela. Ez dakit aurrerapausoa izango den, baina garbi dagoena da zenbaitek eskolara buelta egin beharko dutela (kexaka hasten ez badira bederen).\nBidaltzailea:Egoitz 2009-08-14 Hemen argitaratua:TxirrindularitzaEtiketak: UCI, UCI titulua\nVinokouroven lehen garaipena 2 urteko zigorraren ondoren


Hiru - Iparra.eus\nHasiera Mugikorretarako aplikazioak euskaraz Hiru\nEiTB Taldeak haurrei zuzendutako komunitate digitala da HIRU3 kluba. Bi ardatz nagusi ditu: ETB3 katea eta www.eitb.eus/hiru3 ataria. Haurrentzako programazioa eskaintzen du ETB3 kateak, egun osoan zehar, euskaraz. Marrazki bizidunen eskaintza zabalaz gain, 3TXULO saio propioa dago ikusgai, etxeko txikienen topagunea, alegia. HIRU3n ikusgai dauden saioak eskuragarri izango dituzu mugikorrerako eta tableterako aplikazio berri honetan, Edukiak adinaren arabera sailkatuta izango dituzu, eta ikusi ahal izateko, kontrol froga bat gainditu beharko. Haurren marrazki bizidun gogokoenak, azken nobedadeak eta kapitulu berriak modu erosoan, nahi duzun lekuan eta unean ikusteko, HIRU3 app-a da zure aukera!\nInterneteko konexioa beharko da, beraz, hobe da Wifi puntu batetik erabiltzea, etxekoa adibidez.


Azkoitia, 1957. Kazetaritza ikasketak egin zituen, Madrilen.\nPoesia lanak: Denbora, nostalgia (1985), Hiriaren melankolia (1987), Laino artean zelatari (1997), Galderen geografia (1997).\nHitz lauzko lanak: Intzentsua lurrean bezala (1988), Arinago duk haizea, Absalon (1990), Itzarri nahi ez zuen printzesa (2002).\nHaur eta gazte literatura: Tristuraren teoria (993), Ilargi-lapurra (994), Sagitario (1995), Eguzkiaren Etxea (1998), Laura eta Itxasoa (1998), Animalien inauteria (Erein), Haydn-en loroa (2003).\nEguna zabaldu zuen, eguna zabaltzeko eta ixteko ahalmena duenak, eta hantxe nengoen ni, geltokian, Iruñeraino eramango ninduen autobusa noiz etorriko. Kafeak hartuak nituen, hiru ordu batean, eta zigarroak erreak, lau bi ordutan, egunkariari emana nion begi arina, bost minututako kontua, besterik ez, orrialderik ederrenen irakurketa, kirol saileko berrien dastapena, autobus barruan egiteko atzeraturik. Eserita nengoen aulki luze batean eta zigarro berria piztera nindoanean, autobusa iritsi zen. Hain nengoen bidaiatzeko gogobeterik non salto batean sartu barruraino eta atze aldeko aulki batean, leihoaren ondoan, eseri bainintzen, harriturik, alde batetik, neu beste inor ez baitzegoen barruan, eta ondorioz, pozik, oso pozik, lehen aldia baitzen autobus bat nuela nire zerbitzura.\n—Aizu, Iruñera joan nahi baduzu, hau ez da hartu behar duzun autobusa.\nGidaria zen, gizon mozkote bat, harri-jasotzaile itxura zuena gehiago, gidariarena baino, eta seguru asko bere aisialdian harri jasotzen arituko zen, Nafarroako herrixka batean.\n—Barkatu —erantzun nion, uste nuen…\nSalto batean jaitsi nintzen eta lasterka jo nituen benetako autobuserainoko metroak, une hartan kilometroak iruditu zitzaizkidanak. Geltokiko beste aldean zegoen, ongi ezkutuan, badaezpada ere, eta nolabaiteko klandestinitate horri egotzi nion nik, neure begi on eta guzti, lehenago ikusi ez izana.\n—Aizu, zure zain geunden —esan zidan gidariak, itxuraz aurreko gidariaren bizkia zirudienak, erloju handi eta biribil bat, eskumuturrean hala ere orezta adinakoa, erakusten zidala—. Bost minutu berandu gabiltza.\nTxartela erakutsi nion gidariari; amorruz bezala zulatu zidan, eta abian jarri zen autobusa. Ia beteta zegoen arren, bazen aulki bat hutsik, erdi aldean, moja baten ondoan. Hara joan nintzen, nire irribarrerik gozoena eta ederrena erakutsiz. Destainaz erantzun zioten halako hortz-erakusketari, destainaz batzuek hain zuzen, eta beltzuriz zein gorrotoz beste batzuek. Eseri egin nintzen mojaren ondoan. Diosala egin nion.\n—Zer, zu ere Iruñera, noski…\nEz zidan erantzun, areago, begirada gaiztoa eman zidala esango nuke, eta moja batek (MOJA BATEK) hala jokatzeari ez nion susmorik hartu, baizik eta haren barnean ongiaren eta gaizkiaren artean ematen ari zen gatazkari leporatu nion nire diosalari erantzun eza. Atsegin izan nahian, hizketan hasi nintzaion, bideko espazioa labur ez zitekeenez, bidaiaren denbora arinagotze aldera.\n—Eguraldi ederra izango dugu gaur.\nEz zidan erantzun ez begiratu ere. Nire ondoan eserita zegoen arren, mojek berez duten usain mehe hori dariola, ondoan ez balego bezala zen.\n—Hala ere, arratsalderako botako omen du, hala esan du Arantzazuko fraideak —esan nion, eta fraidearena aipatu banion, ea kidetasun horrek mojarengan halako zirrararen bat eragiten ote zuen ikusteko izan zen.\nLeiho aldera begira jarri zen, ordea, aurpegia kristalaren aurka ia, kanpoan bere hartan zegoen paisaiari begira.\n—Botako ahal du uholdea! —atera zitzaidan bat-batean, baina ateraldiak ez zuen hunkitu nire ondoko moja.\nEtsirik, autobus barruan zeuden bidaiariei eman nien begia, aurre aldean jende heldua zihoan, gizon-emakume adinekoak, ongi jantzita eta hobeto apainduta, lurrin-anabasa airean. Atze aldean gazteak zihoazen, txima-luzeak, eta jantzi nabarrak soinean, zabar eserita, denak ez baina bai gehienak. Inork ez zidala begiratzen ohartutakoan, egunkaria zabaldu nuen, kirol sailean, saiatuz, hori bai, ondoko mojari bere egonkortasuna ez oztopatzen, eta irakurtzen hasi nintzen. Behin baino gehiagotan egon nintzen mojari begiratu eta galdetzeko “Atarramenturik izango al dugu aurtengo Turrean?”, baina hark beti-bat segitzen zuen, leihotik begira kanpoko paisaiari, hain gogobildurik, non esan behar izan bainion ea aingeruren bat ikusi ote zuen.\n—Aingerua ikusi duzu?\nEz zen aldatu haren jarrera, nire ondoan eserita zegoela ikusi arren, sinesten hasia nintzen ez zegoela nire ondoan, ez zegoela autobus barruan, ez zegoela mundu honetan.\nOrrialde guztiak begiz marruskatua nituenean, autobusa autobideko ordainlekura iritsia zela ohartu nintzen. Mojari begiratu nion.\n—Laster gara Iruñean.\nBaina hark leihoari itsatsita zirudien. Jainkoa toki guztietan zegoela eta erraz asko leiho alde hartara ere agerralditxoa egin zezakeela otu zitzaidan eta zerbait esatekotan egon nintzen, Jainkoari buruz, baina orduan guardia zibilak ikusi nituen kontrolean, eta auto batzuk geldituta, eta gazte batzuk autoen atze aldean, guri bizkarra emanda.\n—Zerbait gertatu ote da? —galdegin nuen, neure baitarako gehiago, nire ondoko mojaren arreta pizteko baino.\nOrduan zirkin egin zuen mojak eta begiratu egin zidan niri, eta une batez zoriontsu sentitu banintzen ere mojaren begiradak bete-betean jo ninduelako, berehala ohartu nintzen begirada hura gezia zela, gezi zorrotza, zaurigarria neurri batez.\nGuardia zibil bat sartu zen autobusean, gaztea eta tantaia, zumea bezain mehea, betaurreko beltzak begietan. Aurretik atzeraino joan zen eta atzetik aurreraino gero, alde batera eta bestera zuzenduz bere begi beltzak. Jaitsi egin zen, eta mojaren leiho aldetik ikusi izan nuenez, beste guardia zibil batenganaino iritsi zen eta zerbait esan zion belarrira, nik entzun ez nuena, baina pentsatu nuen, ez dakit zergatik, mojak beharbada hartuko zituela hitz haiek gogoan.\n—Zer esan ote dio?\nMojak une batez begiratu zidan, eta gero, esango nuke, ezabatu egin ninduela begi-joaldiaz. Liburu bat atera zuen, poltsa beltz txiki batetik eta hura irakurtzen hasi zen, ezpainak mugituz, mojek irakurtzen duten bezala.\nBi guardia zibil sartu ziren autobus barrura, lehengo mehea eta beste bat, gazteagoa, lagunaren hitzak hartzeko belarria ipini zuen bera. Gure (NIRE eta MOJAREN) aulkietaraino jo zuten zuzen. Nire ondokoak, ordea, ez zuen begirik altxa liburutik, haren ezpainak irakurritako lerroen atzetik zabiltzan dantzan, edo hori zirudien. Guardia zibil gazteak sorbaldan ukitu ninduen bere esku zaintsuaz. Guardia zibil meheak keinu bat egin zidan, haiekin joan behar nuela argi eta garbi adieraziz. Altxa egin nintzen aulkitik eta une berean lotsagorritu ere bai, autobuseko bidaiarien soak nigan sartuak sentitu bainituen. Geldituta zeuden beste gazteengandik aparte xamar eraman ninduten. Dokumentazioa eskatu zidan guardia zibil meheak, karneta, eta eman nion. Bere autoraino joan eta bertan sartu zen, ni bakarrik utzita, guardia zibilez inguratuta. Autobus aldera eman nuen begia. Moja ikusi nuen, baina hura ez zegoen niri begira. Minutu batzuk igaro ondoren, niri orduak iruditu zitzaizkidanak, guardia zibil mehea etorri zen niregana eta karneta itzuli eta esku-keinu batez autobusera igotzeko agindu zidan. Autobusean sartu eta gidariak begirada muzina eman zidan. Nire aulkira nindoala, aurre aldeko emakume bi sentitu nituen niri zeharka begira eta elkarri esaka, “nork esango guri terrorista batekin joango ginela”; eta gizonezko bi ere bai, niri zorrotz begira eta batere lotsa gabe aldarrika “fusilatu beharko lituzkete terrorista guztiak”. Aulkian eseri nintzen, deseroso dena dela, eta atze aldeko gazteak sentitu nituen ahapeka, “aldrebes horrengatik berandu atera eta berandu iritsiko gaituk, zergatik ez dute atxilotu?” Egunkaria zabaldu nuen berriro; ekonomia sailera eraman nituen begiak, baina gogoa ezin. Gogoa galduta nuen.\nIruñera iritsi ginen, beharrik, eta autobuseko bidaiariak presaka atera ziren bertatik, niri (NIRI) beren begiradarik maltzurrenak zuzendu ondoren. Moja eta biok geratu ginen autobusean azkenak. Begia eman nion eta zutik zegoela ohartu nintzen, zutik eta irtetetako prest. Ni ere altxatu egin nintzen eta korridorera jo nuen, bera atera zedin.\n—Ergela ez bestea! —esan zidan agur gisa, eta han joan zen aurrera bere poltsa txikia eskuan zeramala.


«Inbertsio bat da logopedak zahar etxeetan lanean aritzea» | Berria.eus\nGizartea «Inbertsio bat da logopedak zahar etxeetan lanean aritzea»\nGemma Garmendia. Disfagian aditua\n«Inbertsio bat da logopedak zahar etxeetan lanean aritzea»\nLogopedek Eusko Jaurlaritzari eskatu diote zahar egoitzen dekretu berrian beren jarduna kontuan hartzeko. Ohartarazi dute irensteko arazoek gaixotasun batzuk zailtzen dituztela.\n2017-08-12 / Julen Nafarrate Aurrekoetxea\nKezka agertu dute Araba, Bizkai eta Gipuzkoako logopedek, zahar etxeetako dekretu berriaren zirriborroan Eusko Jaurlaritzak ez duelako beren jarduna aurreikusi. Erabaki horren aurrean, logopeden egitekoa kontuan hartzeko eskatu dio Gemma Garmendia otorrinolaringologoak (Donostia, 1955) gobernuari. Medikuntzan doktorea da, eta disfagian aditua, hots, irensteko arazoetan. Ohartarazi duenez, hainbat gaixotasunetan eragin larriak izan ditzake.\nZer da disfagia orofaringeoa?\nIrensteko arazoez ari gara: elikagaia ahoan sartu eta esofagora heltzen den arte bidean sortzen diren arazoez. Batzuetan ez du zertan elikagaiekin izan, listuarekin ere izan daiteke. Guk sindrome ahaztua deitzen diogu, irensteko arazoak normalean beste gaixotasun batzuekin lotzen direlako, eta ez delako hartzen arazotzat bere horretan.\nBeste eritasun batzuk konplikatu ditzakeela ohartarazi duzue.\nBai, irensteko arazoen eraginez, elikagaien zati batzuk zintzur-hestera eta biriketara joan daitezke, horrek dakarrenarekin. Kasurik larrienetan, gaixoek pneumonia gara dezakete. Eta ezin badute ondo irentsi, malnutrizio kasuak ere ager daitezke. Arazo bat bestearen ostean etortzen da, eta horren larriak ez ziren gaixotasun batzuk larri bihurtzen dira.\nArazorik larrienak gaixo zaharrek pairatzen dituzte gehienetan, ezta?\nBai, kasu gehiago daude adinekoen artean, indar faltagatik batez ere. Disfagia oso kaltegarria izan daiteke nagusi batentzat, apurka ahultzen duelako, eta bere beste gaixotasunak areagotzen dituelako: infekzioak, pneumoniak... Bere bizi kalitatea hondatzen du.\nOhikoak izaten al dira halako arazoak?\nHainbat ikerketa egin dira horren inguruan. Azken datuek diotenez, zahar etxeetan bizi diren nagusien %53k irensteko arazoak dauzkate. Hau da, zahar etxeetako bi erabiltzailetik batek disfagia pairatzen du, gradu ezberdinetan bada ere. Adineko batek purea bakarrik jaten duenean, edo likidoak edateko loditzaile bat hartu behar duenean, hori disfagia da. Eta osasunaz harago, pazienteen bizimodua hobetzen saiatu behar dugu, zoriontsuagoak izan daitezen. Horretarako, tratamenduetan eraginkorrak izatea beharrezkoa da.\nEta logopedak dira egokienak lan hori egiteko?\nBai, logopeda tratamenduaren oinarrian dago; hark egingo du hasierako diagnostikoa. Kasu batzuetan, larriagoak diren horietan, medikuen esku utziko du, tratamendu kirurgikoa egiteko.\nEusko Jaurlaritzari eskatu diozue zahar etxeei buruzko dekretuaren zirriborroan logopeden jardunbidea aintzat hartzeko. Zergatik?\nZahar etxeetan logopedaren figura izango bagenu, bere lehenengo egitekoa disfagia duten gaixoak identifikatzea litzateke. Logopedak oinarrizko arreta bermatuko du, eta, horren arabera, erabakiak hartuko ditu: zein tratamendu jasoko duen gaixo bakoitzak.\nJaurlaritzak iritziz aldatuko duela uste duzue?\nNik uste dut baietz; baikorra naiz. Azken batean, ulertu behar dugu logopedak zahar etxeetan lanean egotea inbertsio bat dela. Hasiera batean, gastua dela pentsa genezake, profil berriak direlako, baina logopeden lanarekin arnasketarekin lotutako pneumoniak nabarmen gutxituko ditugu. Horrez gain, gaixoen osasuna hobetuko da, infekzioak gutxituko dira, eta hasieran inbertitu dugun dirua bueltan etorriko zaigu.


Gimnasio honek bere erabiltzaileek egindako ariketetatik eskuratzen du elektrizitatea — Gaztezulo\nGimnasio honek bere erabiltzaileek egindako ariketetatik eskuratzen du elektrizitatea\nGimnasio honek bere erabiltzaileek egindako ariketetatik eskuratzen du elektrizitatea Gimnasioetara hurbiltzen direnen helburu nagusia energia xahutzea da, baina xahutzeaz gain eraikin honetan norbere izerdiarekin energia sortu daiteke. https://www.gaztezulo.eus/albisteak/gimnasio-honek-bere-erabiltzaileek-egindako-ariketetatik-eskuratzen-du-elektrizitatea https://www.gaztezulo.eus/albisteak/gimnasio-honek-bere-erabiltzaileek-egindako-ariketetatik-eskuratzen-du-elektrizitatea/@@download/image/portada-4-1.jpg\nGimnasioetara hurbiltzen direnen helburu nagusia energia xahutzea da, baina xahutzeaz gain eraikin honetan norbere izerdiarekin energia sortu daiteke.\nHau da Eco Gym gimnasio ekologikoaren ikuspegia. Rochester-en aurkitzen da, New York-en, eta bertan energia harrapatzen duten makinak dituzte. Energia hori, eraikina elikatzeko elektrizitatean bilakatzen da.\nEraikinean energia sortzen duten 21 makina kardiobaskular daude: 16 bizikleta, bi bizikleta etzan eta bi makina eliptiko. Makina hauek giza energia elektrizitatean bilakatzen dute mikoinbertsoreak deitutako teknologia bidez. Elektrizitatera entxufatzen diren momentutik, makina hauek, entrenamenduaren bidez sortutako energia kilowattiotan bihurtzen dute eta gai dira orduko 160 wattio elektrizitate sortzeko entrenamendu bakarrean.\nGimnasio oso elikatzeko nahikoa ez bada ere, makinek jasotako energia eta teilatuan dituzten eguzki xaflekin eskuratutakoa uztartuz energia berdeak elikatzen du eraikin osoa. Gimnasio hau Imaginarium deitutako proiektuaren zati da eta proiektuaren barruan, besteak beste, jatetxeak, arte galeria bat, antzokia eta bulego ezberdinak daude. Horrela, entrenamendu bakoitzean zerbait bueltatu diezaioke erabiltzaileak ingurugiroari. Beharbada metodo egokia da nagikeriagatik gimnasiora joaten ez diren horiek motibatzeko.


Arrisku erradiaktiboaren zeinua.\nErradiazio bidezko pozoitzea edota gehiegizko erradiazio sindromea, erradiazio ionizatzaile kopuru handiegiak jasotzeak osasunean eragiten duen kalte multzoa da.\nGehienetan, izendapena erabiltzen da denbora labur batez erradiazio dosi handia jasotzean eragindako kalteak adierazteko. Erradiazio bidezko pozoitzearen sintoma asko erradiazio ionizatzaileak zelula-banaketa hondatzen duenean agertzen dira. Eragin hori bereziki zaharberritze tasa handia duten zelulek jasaten dute, alegia, ohiko baldintzetan azkar zaharberritzen diren zelulak, adibidez, digestio-aparatuko barnealdea edota hezur-muineko zelula hematopoikoak.\nErradiazio bidezko pozoitzea jasan duten pertsonek honako sintomak izan ohi dituzte: ile galera, beherakoa, nekea, botagurea, konorte galera, larruazal erreketak, eta dosi handietan, berehalako heriotza.\nErradiazioa jasatearen ondorioak leuzemia eta mota orotako minbiziak izaten dira. Erradiazioak zelula-banaketa eragozteko duen gaitasuna minbiziaren aurkako tratamenduan ere erabiltzen da, erradioterapian kasu.\nIrradiazio akutuaren sindromea\nespañol: Envenenamiento por radiación


Euskara irakaslea behar da Seattle-n: 150 ikasletik gora dago Ipar Ameriketako euskal etxeetan\nIaz zertxobait behera egin bazuen ere, berriz ere egin du gora Ipar Ameriketako euskal etxeetako euskara ikasleen kopuruak seihilabeteko honetan. NABOk irakasle berri baten premia dauka orain Seattle, Washingtonen. Irakasle berriak lortzeko orduan, argi da Euskara Munduan programa erabakigarria ari dela izaten, NABOko euskara koordinatzaile Itxaso Cayerok Euskalkultura.com-i esan dionez.\nEuskara klaseak ematen ari dira Olavarriako Gure Etxe Maitea Euskal Etxean lehenengo aldiz eta hilean bitan\nHasi berria den ikastaroko bigarren klasea bihar izango da, irailaren 20an, arratsaldeko 2:30etan. Aktibitatea doan da eta Euskara Munduan programaren barruan garatuko da, Azulgo Gure Txokoa euskal etxeko irakasle den Elisabet Echegaray arduradun. Asteburu honetan ere, baina ostiral gauean, Udaberriaren hasiera ospatuko dute Olavarriako euskaldunek afari-ikuskizun batekin.\nEusko Jaurlaritzak Euskal Etxeentzako diru-laguntzak emateko araubidea ezartzeko Dekretuaren aldaketak argitaratu ditu\nEuskal Herriko Argitaritzaren Aldizkariak (EHAA) atzo eman zuen Euskal Etxeentzako diru-laguntzak emateko araubidea ezartzeko Dekretuak izango dituen aldaketen berri. Aldaketa hauen argitalpena aurtengo deialdiaren argitalpenaren aurreko pausoa da. Aldaketak indarrean dira gaurtik aurrera, eta euren helburua, besteak beste, diru-laguntzen balorazio- eta hautaketa-irizpideak hobeto zehaztea da, testuak azaltzen duenaren arabera. Euskal Etxeentzako diru-laguntzen 2014ko deialdia datozen asteetan argitaratzea espero da.\nChristian Etxeberria: "Igandero Txiletik Skype bidez praktikatzen dut euskara Lazkaoko 'mintzalaguna'rekin"\nBere lanean oso gustura ari dela dioski. Eguna, radiografia eta zintigrama artean pasatzen du. Hori baita Txilen 'medikuntza-teknologoa' deitzen dutenen zeregina: azkerketak egitea, emakumeei bereziki, neurtzearren zein den euren egoera minbiziari dagokionez. Euskara da bizitzan gustura ibilarazten duen beste alorra.\nMariana Fdez Castellik emandako Euskal Kultura tailerraren oso balantze positiboa egin du Azulgo Gure Txokoak\nGure Txokoa euskal etxeak gonbidaturik, euskal kulturari buruzko tailer trinkoa eskaini zuen Mariana Fernandez Castelli irakasleak Buenos Aires probintzia argentinarreko Azul herrian. Ekintzaren programa oso zabala izan zen, historiaurretik hasita gaur egun arte, anitz gai barne. Berri honekin batera, Udaberria ospatzeko ‘Mateada'ra gonbidatzen du euskal etxeak, datorren igande honetan, Udal parkean dagoen Gernikako Arbolaren kimuaren gerizpean.\n"The Hammer of Witches" nobela idatzi du Begoña Echeverria kaliforniarrak, sorginei justizia egin nahian\nBide luzea du egina Begoña Echeverria euskal-kaliforniarrak akademia munduan. Soziolinguistika, linguistika historikoa, antropologia eta hezkuntzari buruzko hamar gehi bat artikulu idatzi ditu eta, azkenengoan, “euskal kantutegian eta hamazazpigarren mendeko Inkisizioaren paperetan sorginak nola aurkezten diren” konparatzen du, Euskalkultura.com-i esan dionez. Baina, antza, bazuen gai horretaz zer gehiago kontatu. Izan ere, horren gainean idatzi baitu bere lehenengo nobela.\nBi euskal kontzertu eskainiko ditu Lagun Onak Koralak irailean, bere 75. urteurrenaren baitan\nEuskarazko errepertorioa duten bi kontzertu emango ditu irail honetan honetan Buenos Airesko Lagun Onak Elkarte Koralak, bere 75. urtemuga ospatzeko antolatutako egitarauko parte. Lehenengoa datorren igandean, Buenos Aires-en bertan, La Usina del Arte delako La Boca auzoko Kulturgunean, eta bigarrena, hilaren 25ean, Euskal Echea Eskolako kaperan. Biak musutruke eta sarrera libredunak.\nXavier Hirigoyen, 2014/09/10\nBilboko egundoko ikuspegiak\nJon Txabarria, 2014/09/10\nEuskara munduan zehar!!\nArantxa Alustiza Saralegi, 2014/09/02\nEuskal zinema Euskal Etxeen bitartez


Korrikalean Eguna izango da larunbatean - Zarautz - 2019-03-16 - Zarauzkohitza.eus\nKorrikalean Eguna izango da larunbatean\nZarauzko Hitza 2019-03-12 11:45\nKorrika Kulturalaren barruan antolatu dute goiz osoko egitaraua. Besteak beste, mural margoketa, haurrentzako txokoa eta Zarautz Abesbatzaren emanaldia izango dira, alde zaharrean.\nKorrika Kulturalaren barruan, Korrikalean Eguna izango da larunbatean, martxoak 16. Zarauzko Sare Feminista, Arraio irratia, Euskal Herrian Euskara eta Korrika Batzordea dira antolatzaileak, eta goiz osoko egitaraua prestatu dute larunbatero.\n10:00etatik 14:00etara, egitasmo desberdinak izango dira Lege Zaharren enparantzan, hala nola, mural margoketa, musika emanaldia, haurrentzako txokoa eta Korrikaren arropa postua. 13:00etan Zarautz Abesbatzak emanaldia eskainiko du Musika plazan, eta horretaz gain, trikitilariek goiz osoan zehar girotuko dituzte alde zaharreko kaleak.\nBestalde, martxoaren 27rako, asteazkena, Euskara sexista eta ez-sexista mahai-ingurua antolatu dute. Modelo aretoan izango da saioa, 19:00etan hasita, eta Amaia Alvarezek, Gurutze Bereziartuak eta Amagoia Gurrutxagak hartuko dute hitza.


“Euskalaria, arriskuan dagoen hegaztia” | Iruña-Veleia, egia ala gezurra?\n← Urriaren 21ean izango da aurtengo azken bisita gidatua\n“Iruña-Veleia tiene trampa”, Gontzal Fontaneda Naiz-en →\n“Euskalaria, arriskuan dagoen hegaztia”\nData: 2018(e)ko urriaren 11a Egilea: elexpuru\nGaurko Berrian iritzi-artikulu hau dator\nAurten Jaurlaritzak argitaratu duen Euskararen Historia liburuko lehen atala Joseba Lakarra euskaltzainak idatzi du eta Euskararen historiaurrea du izenburu. Hasieran, euskararen balizko senideez dauden teoriak aztertzen ditu eta banan-banan kritikatzen bide horretan proposamenak egin dituzten ikerle gehientsuak. Hona hemen pasarte batzuk:\nFederiko Krutwig euskaltzain ohiaz, Garaldea (1978) liburuan guantxea euskararekin lotu zuena: «Zaila da Europan 70eko amaieran horren pareko hizkuntzalaritza parodia funtsik gabekorik aurkitzea, marxismoaz, zibernetikaz edo gainerakoez erantsi eta liburuaren kapitulu osoak hartzen dituzten xelebrekeriak alde batera utzirik».\nRoslyn Frank Iowako unibertsitateko irakasleaz, euskal gaiez hainbat lan idatzirikoa: «Nire ustez, Krutwigen langa eta gailurrak berdindu ez arren baina aitortzen dut Mitxelenak justu kontrakoa zeritzola […]. Ez dirudi egilearen azken 40 urteotako ekoizpenak bertoko friki taldetxoren batentzako opariez landa ezer hoberik duenik».\nVahan Sarkisian hizkuntzalari armeniarraz, 2009an zendua : «Interes historiografiko hutsera ere ez da iristen Sarkisian euskaltzain ohorezkoaren euskara eta armenieraren arteko ahaidetasun-hipotesia».\nMichel Morvan, Bordeleko Unibertsitateko hizkuntzalariaz, euskara eta hizkuntza uralo-altaikoen artean kidetasunak ikusten dituena: «Labur esateko, originalik (hitz honen adierarik orokorrenean) asko eta onik gutxi du Morvanen uztak modernitatearen, Interneten eta frikien garaian usuegi gertatu bezala».\nEduardo Blasco Ferrer hizkuntzalari katalanak lan ugari argitaratu zuen euskara-paleosardiniera senitasunaren hipotesia jorratuz. Hainbat euskal erro aurkitzen du islako toponimian: ala, haran, ardi, baso, berri, bide, ertz, *goni, gorri... Lakarrak esaten du euskararekin ez dutela inolako zerikusirik eta antzak homofoniaren fruitu direla. Zera idatzi zuen 2013an: «Desgraciadamente para Eduardo Blasco, nada similar existe entre Paleovasco y Paleosardo y resulta imprescindible seguir llamando «casualidad» y «homofonía» a lo que tras una mínima revisión no alcanza los estándares diacrónicos menos severos».\nZenbaitek badakienez, Euskararen aztarnak Sardinian liburua argitaratu nuen iaz; urtetako lana. Bertan, Blascoren ikerketak oinarri hartuta, zenbait alor aztertu ondoren, toponimian sakontzen da. Badira islan 350 bat leku-izen Euskal Herrikoen berdinak edo ia-ia: Adarre, Alzola, Arga, Aresti, Aritzu, Aritzola, Arreba, Arratzu, Arresi, Aspe, Aspidatzu… eta beste lau mila inguru osagairen bat berdina dutenak. Lartxo homofoniak izateko. Ba hauxe dio Lakarrak aipaturiko liburuko ohartxo batean: «Elexpuru jaunak ez dio gezurrik arestian ateratako liburuan hura ez dela berezilarientzat idatzia ozenki aitortuaz; ez du, beraz, harekin hemen denbora galtzea merezi». Punto.\nBejondeizula Lakarra jauna. Dena dela, Elexpuru jaunak gogora ekarri nahi dizu liburuan jartzen duena: «Ez dago espezialistei begira egina, ez da aldizkari zientifiko baterako artikulua, baina espezialistengana ere iritsi nahi luke».\nEtxekoak ohituta gaude baina ez genuke ahaztu behar euskalariak direla gure hizkuntzaren legio atzerritar boluntarioa. Garai batean ugari ziren. XIX. eta XX. mendeetan euskarak mundu osoko hizkuntzalariak erakarri zituen. Euskalarien nazioarteko jardunaldiak ere egiten ziren. Iturri onetik dakit zenbaitek alde batera utzi duela euskara, hemengo tiro-hotsa entzunda. Ez da harritzekoa. Agurtu beharrean egurtu, goretsi beharrean gutxietsi. Eta deigarria da euskarari garrantzi eta hedadura historiko handiena aitortzen diotenak (Vennemman, Blasco, Frank, Morvan…) izaten direla erasotuenak.\nZer pentsatuko dute gutaz?\n2 erantzun “Euskalaria, arriskuan dagoen hegaztia”-ri\negilea: M. Otxoa\n2018(e)ko urriaren 11a 13:30\nGaldetu egiozu Lyle Campbell-i, datorren urtean etortekoa da.\n2018(e)ko urriaren 17a 16:32\nEuskaltzain oso gehiegi dira euskaltzaindian osotasun gabezia argia dutenak. Orrez landa berau bai friki galanta… lotsa eta neurririk gabeko pertsona, euskara lotsarazten duena.\n“IRUÑA-VELEIA, epaiketa noizko?”, Hernaniko Kronikan eta Noticias de Gipuzkoan\n“Luchando por la verdad/ Egiaren alde borrokan”, Idoia Filloyri eginiko elkarrizketa ikusgai Youtuben\nOsteguneroko elkarretaratzeekin jarraitzen du hiritar multzo batek bosgarren urtez\n13. Euskeraren Jatorriaren Biltzarra ekainaren 1ean Bermeon\nUrtebete baino gehiago da akusazio-idatziak ezagutu zirela eta epaileak ez du oraindik epaiketa-eguna izendatu